
Ivan Dodig, autor 


UMJESTO UVODNIKA ILI KAKO JE SVE 
POČELO 


Dugogodišnja ljubav prema turizmu, medijima i digitalnim komunikacijama 
doprinijela je da pronađem sebe u turističkom novinarstvu. U vremenu kada je 
informacija od iznimnog značaja, informiranost u ključnom trenutku daje profe¬ 
sionalcima značajnu prednost nad konkurencijom. 

Pred Vama je e-knjiga, zbirka intervjua iz područja turizma, koje sam realizi¬ 
rao u 2018. godini, a posvećujem je studentima i turističkim zanesenjacima, en¬ 
tuzijastima. Vjerujem da će im koristiti, te da će uspjeti pronaći štogod za¬ 
nimljivoga u njoj. 

Lice turizma predstavlja blog serijal kojemu je cilj kroz seriju intervjua s 
ključnim akterima turizma zapadnog Balkana analizirati trenutno stanje turis¬ 
tičkog sektora u regiji, a u drugoj sezoni izlaziti će na web platformi - Turi- 
zam24. 

Ideja je stara nekoliko godina, Analizirana je kada me gospođa Josipa Terzić- 
Rezić angažirala da intervjuiram govornike na prvoj Apriori turizam konferenciji u 
Mostaru. Kasnije sam te intervjue složio u serijal kojega sam objavio na mom 
blogu (dodig.info ), te intervjuirao i druge ljude koje sam smatrao zanimljivima i 
relevantima za turizam. 

Motivaciju za nastavak i ustrajnost u radu dobio sam na kraju 2018. godine, 
kada je odlukom Zbora turističkih novinara Hrvatskog novinarskog društva i 
FIJET-a Hrvatske, Lice turizma dobilo posebno priznanje za doprinos populariza¬ 
ciji i afirmaciji turizma. 


4 



Dragana Lucija Ratković Aydemir, vlasnica tvrtke MUZE d.o.o. 


OČUVANJE IDENTITETA UVIJEK JE U RUKAMA 
LJUDI IZ LOKALNIH ZAJEDNICA 



Dragana Lucija Ratković Aydemir povjesničarka je umjetnosti i komparatis- 
tica književnosti, kulturna menadžerica, interpretatorica baštine, poduzetnica u 
kulturi i turizmu. Osnivačica je tvrtke Muze d.o.o. za savjetovanje i upravljanje u 
kulturi i turizmu. 


Možete li nam u par rečenica predstaviti Vašu tvrtku Muze? 

Zagrebačka tvrtka Muze d.o.o. za savjetovanje i upravljanje u kulturi i tur¬ 
izmu od svog osnutka 2005. godine djeluju kao stručni suradnik i konzultant u 
više od 60 raznovrsnih projekata strateškog i interpretacijskog planiranja, oblik¬ 
ovanja, izrade dokumentacije, izgradnje ili uređenja infrastrukture za interpreta¬ 
ciju baštine poput interpretacijskih centara, muzeja, kulturnih i tematskih ruta, 
parkovnih atrakcija i tematskih igrališta te kreiranja cjelovitih identiteta destina- 
cija i mikrodestinacija temeljenih na interpretaciji baštine i njezinoj prezentaciji 
na inovativan i kreativan način. 

Rad našeg tima temelji se na povezivanju znanja iz područja interpretacije 
kulture i prirode, zaštite kulturnih dobara i muzeologije, kulturnih politika i kul¬ 
turnog turizma s vještinama kulturnog i baštinskog menadžmenta. 

Kako ste došli na ideju da osnujete tvrtku koja će se baviti ovom speci¬ 
fičnom djelatnošću? 

Moj desetogodišnji rad u Ministarstvu kulture RH prethodio je osnivanju 
Muza. Tu sam uistinu savladala brojne vještine u području očuvanja kulturne 
baštine. No kako sam po prirodi vrlo komunikativna osoba, osjećala sam da moj 
rad na baštini nije dovoljno od koristi lokalnim zajednicama koje su njezini bašt- 
inici. Tako sam započela, još kao djelatnica Ministarstva kulture specijalizirana za 
evidenciju i zaštitu sakralnih inventara, u suradnji s župnicima, osnivati male 
sakralne muzeje... U Svetvinčentu, Taru, Rovinju... Tu mi se nekako sve više bis¬ 
trilo da će upravo komunikacija i interpretacija baštine biti pravi smjer za nasta¬ 
vak mog profesionalnog razvoja i biti poticaj za ulazak u izazovne poduzetničke 
vode. 

Prije dvije godine Vaš projekt “Ekomuzej batana” u Rovinju uvršten je 
na UNESCO listu uspješnih primjera iz prakse u području očuvanja nema¬ 
terijalne baštine svijeta. Koliko za Vas znači i za Vašu tvrtku znači ovakvo 
priznanje? 

Ekomuzej batana iz Rovinja, kao i većina projekata na kojima radimo, imaju 
šansu uspjeti samo ako su s njima identitetski duboko povezani lokalni ljudi. Mi 
kao struka usmjeravamo, upravljamo i kreativno interpretiramo taj identitet, ali 
ga mi ne možemo živjeti. Očuvanje identiteta uvijek je u rukama ljudi iz lokalnih 
zajednica. Ako postoji snažan motiv očuvanja vlastita identiteta, dobar spoj iz¬ 
među ljudi, politike i struke, uspjeh je zagarantiran! Tada i ja i moj tim itekako 
možemo puno pomoći i onda će i naš doprinos biti veći i rezultirati i međunarod¬ 
nim priznanjima. Priznanja su veliko veselje i čast! Unutarnju radost osjećam 
kada vidim da to što radim zaista obogaćuje živote ljudi. 

Današnji trendovi interpretacije baštine postali su interaktivni i multi- 
disciplinarni, pa na projektima možemo vidjeti suradnju različitih kreati- 
vaca, od dizajnera, programera, povjesničara i brojnih drugih. Koliko dje¬ 
lovanje različitih grana umjetnosti i znanosti utječu na finalni kulturno- 
turistički proizvod? 

Kulturno-turistički proizvod je već kako mu ime kaže multidisciplinarna po¬ 
java, povezuje dva velika područja: kulturu i turizam. Za baštinske atrakcije koje 
su kulturno-turistički proizvod, ključ je u tome da je baštinski fenomen na ko¬ 
jemu atrakcija počiva u prvom redu sjajno istražen, a potom, da se njegova poseb¬ 
nost i zanimljivost približe što širem krugu posjetitelja za što su zaduženi inter¬ 
pretatori baštine. Potom na pozornicu nastupaju brojni timovi iz područja di¬ 
zajna, arhitekture, umjetnosti uz čija će se znanja, umijeća i kreativnost pojave iz 
najdrevnije prošlosti aktualizirati i oživjeti na suvremen način. Zato i u gospodar¬ 
skom smislu proizvod kulturnog turizma nikada nije dovoljno samo valorizirati 

kroz njegove učinke, već i kroz razvoj kreativnih i kulturnih industrija u procesu 
njihova nastanka. 

Kakva su iskustva publike s drugačijim i tehnološki inovativnim mu¬ 
zejima i interpretacijskim centrima? Da li je domaća publika spremna na 
nova i drugačija iskustva? 

Domaća publika je i više nego spremna. Informacije o takvim pojavama u 
svijetu su danas skoro svima dostupna, pa i očekivanja rastu. Najljepše mi je tu 
citirati jednog dječaka koji je u sklopu školske ekskurzije posjetio Ivaninu kuću 
bajke u Ogulinu. Učiteljice su na početku puta rekle da idu posjetiti muzej bajke, 
a malac je nakon što je njihov posjet Ivaninoj kući završio glasno uzdahnuo i 
prokomentirao da mu je ovdje bilo nezaboravno ali da mu je muka što sada mo¬ 
raju ići u neki muzej. Nije mogao povezati daje upravo posjetio neki „muzej" i 
da on može biti zabavan, da se u njemu može učiti i igrati i daje sve u „muzeju" 
napravljeno baš onako kako se njemu sviđa. Naravno da će svaki slijedeći njegov 
posjet muzejima imati očekivanje ponavljanja doživljaja iz Ivanine kuće bajke i to 
je prava stvar. 

Koji su najvažniji segmenti u koncipiranju dobre kulturne priče u tur¬ 
izmu? 

Autentičnost, povezanost s lokalnim ljudima, stručnost i kreativnost u 
idejnom oblikovanju, projektiranju i svim fazama realizacije, politička podrška, 
stručan i proaktivan menadžment, marketing i PR. I sve navedeno je podjednako 
važno, niti bez ijednog se ne može. 


8 



Iza Vas je veliko iskustvo i brojni realizirani projekti iz područja kul¬ 
ture i baštine. Tko može biti nositelj projekata iz područja kojima se bavi 
vaša tvrtka, te na koji način se financiraju ti projekti i kako osigurati nji¬ 
hovu održivost? 

Nositelji takvih projekata u Hrvatskoj mahom je javni sektor: jedinice lo¬ 
kalne i regionalne uprave i samouprave, turističke zajednice, javne ustanove u 
području kulturne i prirodne baštine. U razvijenim zemljama, brojni su nositelji 
iz privatnog sektora za što ćemo mi još morati čekati. U procesu nastanka pro¬ 
jekata uvijek razmišljam o europskom kontekstu, pa i u segmentu njihova financi¬ 
ranja. Održivost se mora planirati od samih idejnih konceptualnih razrada pro¬ 
jekata, a ključ je u osnaživanju ljudskih potencijala i njihovoj pripremi za njihovo 
preuzimanje kada se projekti konačno i realiziraju. 

Članica ste nekoliko strukovnih udruženja na europskoj i svjetskoj raz¬ 
ini, kakva iskustva nosite iz tih organizacija? 

Umrežavanja, dijeljenja iskustava za mene su način življenja. Svima prepo- 
ručam da se angažiraju u strukovnim organizacijama jer je to nepresušan izvor 
inspiracije, učenja i motiviranja za dalje, ali i prilika za druženje i prijateljstva! 

Bosna i Hercegovina je zemlja na raskršću civilizacija i kultura koje su 
kroz povijest ostavljale brojne tragove svoga postojanja i djelovanja. Može 
li to biti dobra podloga za razvoj zemlje kao destinacije kulturnog turizma? 

Apsolutno. Možda bi još preciznije bilo reći da zapravo ne postoji dio našega 
planeta koji nema resurse za razvoj nekog aspekta kulturnog turizma. Bosna i 
Hercegovina je u mnogočemu posebna i kao takva već i globalno prepoznata. 

Ona ima svoje mjesto u ukupnom europskom kulturnom identitetu i ono treba 
što bolje osvijestiti kao prvo lokalnim ljudima, a onda europskim građanima i na¬ 
posljetku globalno. Ali valja početi od lokalnih ljudi. 

Za sve oblike turizma vrlo je važna dostupnost, odnosno prometna 
povezanost. Može li uspostava niskotarifnih avio letova biti važan čimbe¬ 
nik za razvoj turizma temeljenog na kulturnoj i prirodnoj baštini u Bosni i 
Hercegovini? 

Prometna povezanost je za mnoge grane gospodarstva ključ, a za turizam, pa 
i onaj kuturnog predznaka, od iznimnoga je značaja. Jako je važna za kvalitetu 
života lokalnih ljudi. Ja ovaj puta neću koristiti tu mogućnost, ali u budućnosti 
se itekako veselim ponovnom dolasku u Mostar iz Zagreba avionom. 

Damir Krešić, ravnatelj zagrebačkog Instituta za turizam 


TURISTIČKA DESTINACIJA TREBA SE 


PRILAGOĐAVATI TRŽIŠNIM ZAHTJEVIMA 



Dr .sc. Damir Krešić, ravnatelj je zagrebačkog Instituta za turizam. Područja 
znanstvenog i stručnog interesa, kojima se tijekom svoga dosadašnjeg rada 
bavio, uključuju destinacijski menadžment i marketing, strateško planiranje u 
turizmu, konkurentnost turističke destinacije, održivi razvoj turizma te primjenu 
informacijskih i komunikacijskih tehnologija (ICT-a) u turizmu. Autor je većeg 
broja znanstvenih i stručnih radova iz područja turizma. 

Gospodine Krešić, možete li čitateljima za početak predstaviti Institut za 
turizam? 

Institut za turizam je jedini javni znanstveni institut u Republici Hrvatskoj 
koji je specijaliziran za istraživanja različitih aspekata turizma. Institut je 
znanstveno-istraživačka ustanova čiji multidisciplinarni istraživački tim može 
odgovoriti na najsloženiju znanstveno-istraživačku i stručnu problematiku 
povezanu s turizmom i turističkim razvojem te institucija koja svojim djelovan¬ 
jem aktivno podupire održivi razvoj turizma u Republici Hrvatskoj. 

Institut uspješno spaja znanstvenu izvrsnost s poslovnim znanjima i vješti¬ 
nama. Najvažnija područja znanstvenog i stručnog interesa Instituta su istraži¬ 
vanje makroekonomskih učinaka turizma, istraživanja turističkih tržišta i obil¬ 
ježja posjetitelja, strateško planiranje u turizmu, mjerenje i praćenje indikatora 
održivog razvoja turizma, prostorne analize i valorizacija prostora za potrebe tur¬ 
ističkog razvoja, edukacija i cjeloživotno obrazovanje turističkih kadrova te bro¬ 
jna druga područja koja su važna za planski i sustavni turistički razvoj. 

Tako, na primjer, Institut izrađuje Satelitski račun turizma Republike Hrvat¬ 
ske, zatim već trideset godina provodi istraživanja stavova i potrošnje turista u 
Hrvatskoj, poznatija kao TOMAS istraživanja, od 2016. godine Institut je jedan 
od opservatorija održivog razvoja u okviru međunarodne mreže opservatorija 
pod Svjetskom turističkom organizacijom (UNWTO). 

U svom planu i programu rada Instituta naglašavate potrebu praktične 
primjene rezultata znanstvenog i stručnog rada u turističkom gospodar¬ 
stvu, odnosno na potrebu povezivanja znanosti s turističkom praksom. Ko¬ 
liko je važna suradnja znanosti i struke kako bi se turizam razvijao? 

Suradnja znanosti i struke je izuzetno važna jer bi, prema mom mišljenju, 
sva znanstvena istraživanja s područja turizma trebala imati i svoju praktičnu 
primjenu u gospodarstvu. Istraživanja s područja turizma su, u prvom redu 
primijenjena istraživanja, ponekad se može raditi o razvojnim istraživanjima, a 

vrlo rijetko o temeljnim istraživanjima. Stoga je i znanstvena djelatnost Instituta 
dominantno usmjerena na ona istraživanja koja su primjenjiva u praksi, koja osig¬ 
uravaju transfer znanja prema gospodarstvu, što je i jedna od strateških odred¬ 
nica rada Instituta. 

Danas još uvijek aspekt povezivanja znanosti i struke nije dovoljno prisutan 
u Hrvatskoj stoga nastojimo svojim aktivnostima popularizirati rezultate svojih 
istraživanja i naglasiti njihovu primjenjivost u praksi. 

Svjesni smo činjenice da tehnologija značajno utječe na izbor destina- 
cije, koji su to promocijski kanali u turizmu u doba interneta? 

Prema rezultatima posljednjeg u nizu TOMAS istraživanja - TOMAS Ljeto 
2017., internet je glavni izvor informacija o destinaciji za čak 44% turista koji bo¬ 
rave u Hrvatskoj, a trendovi pokazuju da se značaj Interneta, kao izvora informa¬ 
cija kontinuirano povećava. Kada je riječ o online promocijskim kanalima, onda 
bih tu prije svega izdvojio značaj društvenih medija (Facebook, Instagram, Tri- 
pAdvisor i si.) i korisnički generiranih sadržaja (UGC-a) koji predstavljaju jednu 
vrstu osobne preporuke te stoga imaju veliku promocijsku vrijednost i veliki utje¬ 
caj na odluke turista o odabiru destinacije za odmor. 

Osim društvenih medija, čija je uloga u destinacijskom marketingu sve veća, 
nužno je istaknuti i značaj mrežnih mjesta turističkih zajednica, smještajnih ob¬ 
jekata i online turističkih agencija koja također predstavljaju važan izvor informa¬ 
cija za turiste. Konačno, ubrzani razvoj širokopojasnog bežičnog Interneta, razvoj 
pametnih telefona, ukidanje podatkovnog ,,roaminga“ među zemljama članicama 
Europske unije temeljito su promijenili način na koji se turisti informiraju, kako 
prije samog putovanja tako i tijekom boravka u destinaciji. 

Stoga se suvremena turistička promocija sve više temelji na različitim teh¬ 
nološkim rješenjima, a sam promocijski miks (web, mobile, društveni mediji i 
si.) ovisi o strategiji marketinga svake pojedine destinacije. 

Imate veliko iskustvo na izradi dugoročnih strateških i planskih doku¬ 
menata s područja turizma. Kakva iskustva nosite u radu s lokalnim zajed¬ 
nicama, da li prepoznaju značaj i važnost ovih dokumenata za razvoj? 

Lokalne zajednice sve češće prepoznaju potrebu za strateškim planiranjem u 
turizmu, i tu se situacija u proteklih desetak godina značajno promijenila, oso¬ 
bito među onim destinacijama koje su turistički razvijenije, koje ulaze u fazu 
stagnacije i kojima su potrebe nove i inovativne strategije kako bi bile uspješne 
na sve konkurentnijem turističkom tržištu. Osim toga, u zadnje vrijeme strateški 
planski dokumenti, kao i projektne aktivnosti koje su njima predviđene, pred¬ 
stavljaju i važan preduvjet za prijavu projektnih aktivnosti za financiranje iz EU 
fondova, što je dalo dodatni poticaj lokalnim zajednicama za izradu planskih 
dokumenata s područja turizma. 

Međutim, bez obzira na povećanu razinu javnog interesa za planiranjem tur¬ 
ističkog razvoja, potrebno je istaknuti da većina planskih dokumenata još uvijek 
nije zadovoljavajuće kvalitete, nedostaje im vertikalna integracija sa sektorskim 
dokumentima višeg i nižeg reda kao i horizontalna integracija s drugim reso¬ 
rima, što je osobito važno u turizmu koji je izrazito multidisciplinaran. Kval¬ 
itetan planski dokument s područja turizma nužno mora, osim ekonomskih, 
uvažavati i analizirati i prostorne, prometne, okolišne, infrastrukturne odrednice 
te u obzir uzimati i šire društvene učinke turističkog razvoja, što u planskim 
dokumentima često nedostaje ili nije dovoljno dobro definirano. 

Planski dokumenti također moraju sadržavati i elemente za vrednovanje pro¬ 
vođenja takvih strateških dokumenata kako bi se nakon određenog razdoblja 
mogao ocijeniti stupanj implementacije plana. Institut za turizam je stoga često 
puta u situaciji da kroz izradu planske dokumentacije ujedno djeluje i eduka- 
tivno, što predstavlja dio naše društvene odgovornosti kao javnog znanstvenog 
instituta. 

Na konferenciji u Mostaru predstavili ste rezultate istraživanja o 
ponašanju turista s ključnih i potencijalnih tržišta za incoming turizam u 
Bosni i Hercegovini. Koje je rezultate polučilo Vaše istraživanje? 

Da, radi se o istraživanju, odnosno studiji koja je izrađena u okviru projekta 
MarketMakers kojeg podržava Vlada Švicarske. Cilj istraživanja bio je, oslanjajući 
se isključivo na sekundarne izvore podataka, analizirati ponašanje turista s 
važnih inozemnih emitivnih tržišta za Bosnu i Hercegovinu pri odabiru destina- 
cije za putovanje i pripremi putovanja. Obuhvaćena su tržišta koja su već i danas 
važna za turizam Bosne i Hercegovine, ali i ona koja su potencijalno važna. 

Ukupno je analizirano dvadeset inozemnih tržišta, trinaest europskih (Hrvat¬ 
ska, Srbija, Slovenija, Italija, Poljska, Njemačka, Francuska, Velika Britanija, Aus- 

trija, Švicarska, Švedska, Španjolska i Irska), četiri tržišta Bliskog istoka (Turska, 
Saudijska Arabija, Ujedinjeni Arapski Emirati i Kuvajt) te tri ‘daleka’ tržišta 
(Kina, Republika Koreja i Sjedinjene Američke Države). Analizirano je puno iz¬ 
vora podataka, od objavljenih znanstvenih radova i baza podataka Statističkog 
ureda Europske komisije (EUROSTATA-a), do stručnih izvještaja Svjetske turis¬ 
tičke organizacije (UNWTO-a) iOECD-a pa sve do istraživanja putovanja stanov¬ 
nika u pojedinim zemljama. 

Za svako tržište prikupljeni su, u većoj ili manjoj mjeri, podaci o tome kako 
turisti odabiru destinaciju putovanja, koji faktori utječu na izbor destinacije - ukl¬ 
jučujući preferencije turista, ali i ono što očekuju od turističke ponude u destina- 
ciji, zatim kako rezerviraju svoje putovanje, s kime i kako najčešće putuju, kakav 
smještaj odabiru, te niz drugih informacija važnih za ‘incoming’ turizam u BiH. 
Tako, na primjer, Kinezi na putovanjima u inozemstvo traže, na prvom mjestu, 
jedinstvenost/autentičnost doživljaja, zatim usluge i hranu prilagođene kine¬ 
skom tržištu, gdje je na važnom mjestu dostupnost informacija na kineskom 
jeziku, ‘vrijednost za novac’ cjelokupnog putovanja, WiFi, ponudu shoppinga itd. 

Turisti s europskog tržišta polažu puno pažnje na održivost i ekološki prih¬ 
vatljive prakse pri odabiru odredišta putovanja. Nijemci dominantno putuju s čla¬ 
novima obitelji, a planiraju svoje putovanje od jednog do šest mjeseci unaprijed, 
za razliku od Šveđana koji planove za odmor rade najmanje tri mjeseca una¬ 
prijed. Talijani ne preferiraju ‘all-inclusive’ putovanja. Ovo je samo mala ilustra¬ 
cija rezultata koji će biti dostupni u Studiji. 

Koji to najznačajniji faktori koji utječu na izbor turističke destinacije 
kada je u pitanju Bosna i Hercegovina? 

S obzirom na metodu istraživanja, fokus je bio na faktorima koji općenito ut¬ 
ječu na izbor destinacije putovanja današnjih turista pa tako i na putovanja u 
Bosnu i Hercegovinu. U prvom koraku donošenja odluke o putovanju ključan je 
faktor sigurnosti - uključujući sve aspekte sigurnosti od političke stabilnosti, pri¬ 
rodnih katastrofa, zdravstvenih ugroza i kriminala, udaljenosti odnosno dostup¬ 
nosti destinacije te troškova koje takvo putovanje generira. Na izbor destinacije 
utječu i obilježja turista. 

Danas su u svijetu prisutni mnogobrojni potrošački trendovi koji se reflekti¬ 
raju i na turističku potražnju. S jedne strane svjetska populacija je sve starija, 
dok se s druge strane pojavljuje jedan novi., rastući tržišni segment, tzv. mileni- 
jalsi. I jedni i druge traže autentične doživljaje, važno im je ‘zeleno’, i u po¬ 
slovanju i u gastronomiji, te aktivan i zdrav način života. Današnji turisti traže 
prirodne ljepote, ali i kvalitetu smještaja. Traže elemente zdravstvene ponude, ali 
i one kulturne te mogućnosti za kupnju. I dalje su popularna tzv. ‘city-break’ 
putovanja, ali s raznovrsnijom ponudom. 

Naravno da na izbor destinacije utječe brend i reputacija destinacije, atrak¬ 
cije koje destinacija nudi, ali i infrastruktura te usluge. Važno je da destinacija 
prilagodi svoju ponudu željama i potrebama potrošača-turista i da pruži auten¬ 
tični doživljaj. Bosna i Hercegovina, s obzirom na svoje turističke resurse, to sig¬ 
urno može. I svojim prirodnim ljepotama, kulturnom ponudom, gastronomi- 

jom... U svemu tome važan je i način kako doprijeti do budućeg turista - inter¬ 
net danas postaje primarni izvor informacija, ali i kanal distribucije koji služi 
kako za rezervaciju tako i za kupnju brojnih usluga u destinaciji, od smještaja, 
preko izleta i si. 

Važno je da na internetu, bile to mrežna mjesta pružatelja usluga ili društ¬ 
veni mediji, dajemo potencijalnim potrošačima sve informacije koje traže, da one 
budu objektivne, relevantne i pravovremene. 

Kako postići prilagođavanje destinacije različitim tipovima turističkog 
tržišta? Da li se destinacija treba konstantno prilagođavati različitim zahtje¬ 
vima tržišta? 

Da, turistička destinacija treba se konstantno prilagođavati tržišnim zahtje¬ 
vima. Da bi to mogla, prvo treba pratiti obilježja i trendove svojih ciljnih tržišta, 
što žele, čime su zadovoljna, a čime nisu, kako se mijenjaju. A onda, na temelju 
takvih informacija treba kreirati svoje proizvode prema zahtjevima pojedinih 
tržišnih segmenata. I stalno mjeriti koliko je u tome uspješna, od mjerenja kval¬ 
itete proizvoda i usluga do praćenja uspješnosti promocije. 

Danas svaka turistička destinacija mora biti usmjerena na nekoliko ciljnih 
tržišta kako bi uspjela tijekom cijele ili većeg dijela godine popuniti svoje turis¬ 
tičke kapacitete. No, bez obzira na odabir ciljnih tržišta (geografski i psihograf- 
ski definirana tržišta), suvremeni potrošački trendovi ukazuju na potrebu krei¬ 
ranja pamtljivih i aktivnih odmora pa destinacije svakako moraju biti upoznate s 
vrijednošću svojih resursa/atrakcija kao i svjetskim trendovima kako bi kontinui¬ 
rano mogle svoju ponudu prilagođavati svojim tržištima. 

Uspješne i tržišno konkurentne destinacije sustavno provode istraživanja tur¬ 
ističkog tržišta, imaju detaljan uvid u obilježja i preferencije svojih potrošača/ 
turista te kontinuirano prilagođavaju svoj turistički proizvod novim trendovima 
na globalnom turističkom tržištu. 

Marija Ćeškić, kolumnistica i promotorka gastronomije 

TURISTE TREBAMO OSVOJITI 
TRADICIONALNOM KUHINJOM 



Marija Ćeškić kolumnistica je i promotorka gastronomije, za Lice turizma go¬ 
vorila je o međuodnosu turizma i gastronomije u Hercegovini. Kao zastupnica 
u Skupštini Županije Zapadnohercegovačke, upoznata je s prilikama i mo¬ 
gućnostima razvoja turizma u ovoj županiji. 

Koliko je tradicionalna gastronomija važna u promociji Hercegovine kao ku¬ 
linarske destinacije? 

Tradicionalna kuhinja je stvar identiteta, stvar izgradnje generacija i genera¬ 
cija na određenom području, jedna od žila kucavica jednog naroda. Kao i svaka 
regija, i Hercegovina ima svoju tradicionalnu kuhinju koja je specifična i jako 
lijepa i ukusna. Hrana je jedna od najosnovninih ljudskih potreba. Turisti i ho¬ 
dočasnici sve više i više dolaze. Mišljenja sam da ih trebamo osvojiti našom kuh¬ 
injom, što će biti itekakva promocija za Hercegovinu kao gastronomski raj i zem¬ 
lju vina. 

Sto je potrebno učiniti kako bi gastronomija u Hercegovini bila vidl¬ 
jivija i dostupnija stranim turistima? 

Marketing, da ih hrana privuče, te kvaliteta, da ih hrana zadrži. Svijet se pot¬ 
puno mijenja u tehnološkom smislu. Društvene mreže su postale mjesta za 
oglašavanje. S druge strane, potreban je neprestani rad i ulaganje u poboljšavanje 
kvalitete, pristupa, obrazovanja osoblja. Mislim da i privatni poduzetnici, koji se 
bave ugostiteljstvom, trebaju shvatiti daje potrebno neprestano ulaganje u obra¬ 
zovanje kadra i podizanje kvalitete, naravno ako žele zadržati ponudu na nivou. 

Vino je posebna priča u Hercegovini. Osim izvrsnih i kvalitetnih vina, 
imamo autohtone sorte grožđa, žilavku i blatinu. Da li je to dobra baza za 
razvoj vinskog turizma? 

Dobra baza bi bila da država potiče naše vinare u razvoju njihovih vinarija i 
poslovanja. To je glavni problem koji sam otkrila kroz razgovore sa herce¬ 
govačkim vinarima, a to je uređen sustav. Vino je priča od milijun dolara. Vinske 
regije su među najposjećenijima u svijetu. Hercegovina treba postati prepoznatl¬ 
jiva vinska regija jugoistočne Europe, Provansa na Jadranu. Po Italiji se grade vin¬ 
ski hoteli. Sve što Hercegovina može i treba imati. Najbolje je kad stranci izvana 
pohvale naša vina, znači da nije u pitanju ‘Dobro je jer je naše’. Imamo 
neizmjerne mogućnosti za razvoj. Ali mi smo ti koji trebaju zagrnuti rukave. 

Pišeš kolumnu za jedan hrvatski portal, naslovljenu “Iz Hercegovine s 
ljubavlju”. Koliko kultura i običaji u Hercegovini utječu na percepciju Her¬ 
cegovine i Hercegovaca u Hrvatskoj? 

Moj osnovni motiv, kad sam krenula pisati food kolumne za Likaclub, je bio 
promjena percepcije o Hercegovini, prvenstveno u Hrvatskoj, zatim u svijetu, na 
čijoj sceni se tek trebamo pojaviti, kao regija Hercegovina, jer još uvijek nas zovu 
Bosna. 

Možda je inat taj koji me je ispočetka najviše i držao vezanom za Herce¬ 
govinu. Uvjerena sam je Hercegovina potpuno drukčija od mišljenja da smo ratni 
profiteri, šverceri automobila i lopovi. 

Hercegovci su prije svega dobri domaćini, uvijek na usluzi, srdačni. Vidjeli 
smo što se dogodi kad je u pitanju humanitarna akcija za malu Anu Ritu ili s 
druge strane, kad je trebalo glasovati na Facebooku za dolazak Eurowingsa u Mo¬ 
star. Nama samo nedostaje pametna glava i čvrsta ruka koja će nas voditi. 
Naravno, smatram da u Hrvatsku, a nekad kasnije i u svijet, šaljem sliku pot¬ 
puno drukčije Hercegovine. 

Koji su ključni elementi za brendiranje Hercegovine? Po čemu je to 
Hercegovina kao turistička destinacija prepoznatljiva? 

Kad opisujem Hercegovinu, uvijek naglasim da je Hercegovina kombinacija 
Toskane, Provanse i Meksika, ali opet na jedinstveniji način od svih njih; južn¬ 
jačka, mediteranska zemlja, zemlja vina i odlične hrane. I od ovog stvoriti priču, 
ljudsku, toplu, koja će ljude osvojiti i zagrliti. Hercegovina je jedan ogroman, 
topli zagrljaj. A za stvoriti priču koja će, na kraju krajeva, donositi novac u Her- 
cegvinu su potrebni stručnjaci, vrhunski marketing, kvalitetna ponuda, ali os¬ 
novno, ljubav prema Hercegovini. Mi, nažalost, još uvijek nemamo izgrađen iden¬ 
titet, što je moj dodatni motiv platforme From Herzegovina with love. Izgrađen 
identitet dovodi do vrhunske ponude, a ona urađa plodom. 

Javne institucije u turizmu trebali bi više ulagati u promociju destina- 
cije. Koji su to kanali komunikacije koji su važni za gastroturizam i na koji 
način utječu na odabir turista? 

Nažalost ili na sreću, živimo u vremenu hashtagova i recenzija. Ljudi najviše 
vjeruju recenzijama drugih ljudi. Internet je danas na takvom nivou da, ako samo 
jednom pretražimo neki prozivod, za par minuta nam se nude same reklame is¬ 
tih. Potrebna nam je raznolikost ponude, ne samo hercegovačke hrane, nego i 
drugih kuhinja. Naravno, potrebno je i učiti iz iskustva, osluškivati ljude, listati 
knjige dojmova, u najkraće, personalizirati posao na svaku osobu koja zatraži us¬ 
lugu. Mediji su jako bitan kanal, kako u promociji Hercegovine, tako i u pozitiv¬ 
nim pričama. Ljudi su zasićeni priča o odlasku mladih i o mogućem ratu. Javne 
institucije isto tako. U Zapadnohercegovačkoj županiji imamo situaciju daje 
ugašena turistička zajednica. Projekti nam tek dolaze, posao nas tek čeka. 
Vrijeme je za razvoj regije Hercegovina. 

Marija Vukoja, menadžerica Hajdučkih vrleti i suosnivačica Visit Blidinja 


MANIFESTACIJE I DOGAĐAJI JEDAN SU OD 
KLJUČNIH FAKTORA RAZVOJA DESTINACIJE 



Posljednjih devet godina Marija Vukoja vodi ugostiteljski objekt Hajdučke 
Vrleti u Parku prirode Blidinje. Zajedno s još dvoje entuzijasta pokrenula 
je Udrugu Visit Blidinje, koja za cilj ima uvezati sve ponuđače turističkih ar¬ 
anžmana i sadržaja u jedinstvenu organizaciju koja će promovirati i unaprijediti 
prostor Blidinja. 

Spletom okolnosti našli ste sa u menadžerskom poslu jako rano, posao 
menadžerice objekta “Hajdučke vrleti” preuzeli ste s 18 godina. Kako ste 
se izborili s izazovima svakodnevnice ugostiteljskog posla? 

Vjerujem da ničiji put nije lagan ni jednostavan, pa tako ni moj. Spletom ok¬ 
olnosti našla sam se u toj ulozi, no na sreću volim svoj posao i premda sam kre¬ 
nula putem u nepoznato, moja volja, rad, veliko zalaganje i trud, kao i stalno ula¬ 
ganje u edukaciju i obrazovanje, omogućili su mi da postignem određeni uspjeh i 
naučim se nositi sa svim izazovima koje ovaj posao nosi. 

Obrazovali ste se u području turizma i gastronomije. Koliko je važno 
cjeloživotno obrazovanje kako bi se usvajala nova znanja i tehnike u tur¬ 
izmu i ugostiteljstvu? 

Znanje je moć, i nikada ga ne može biti previše. Stjecanjem novih znanja i 
vještina uvijek možete ići korak dalje, i usavršavati najbolju verziju sebe i svoje 
djelatnosti. Smatram da je obrazovanje u svakoj branši, pa tako i u turizmu i 
ugostiteljstvu, presudno da biste mogli raditi ozbiljan posao koji će polučiti rezul¬ 
tate i uspjeh. 

Aktivno sudjelujete u radu udruge Visit Blidinje. Možete li nam pred¬ 
staviti Vašu udrugu i kazati nešto više o njezinim ciljevima? 

Udruga „Visit Blidinje" je nastala 2014. godine kao produkt zajedničkog raz¬ 
mišljanja poduzetnika koji djeluju i rade na području Parka prirode Blidinje. 
Uvezivanjem uprave našeg Parka, turističkih proizvoda, ugostiteljske i 
smještajne ponude, lokalnih proizvođača, planinarskih društava te svih drugih ak¬ 
tera koji djeluju na ovom području, Udruga za cilj ima svojim djelovanjem i kri¬ 
tičkim pristupom prema gorućim problemima i trenutnoj situaciji, stvoriti ozbil¬ 
jnu turističku destinaciju koja će se pozicionirati na turističkoj mapi BiH i regije. 

Vođeni svim predispozicijama i potencijalima koje imamo na ovom 
području, pametno koristeći resurse koje nam je priroda podarila, smatramo da 

možemo uspjeti u toj namjeri, radeći strpljivo i posvećeno na aktivnostima koje 
smo si zadali. 

U zadnje vrijeme Blidinje je mjesto održavanja raznih manifestacija, 
prvenstveno avanturističkog tipa. Mogu li manifestacije i događaji biti raz¬ 
vojni faktor destinacije? 

Svakako mogu, takve manifestacije i događaji su jedan od ključnih faktora 
razvoja naše destinacije. Danas posjetitelji i turisti očekuju živi turizam, priv¬ 
lačna događanja, aktivno uživanje u prirodi, zanimljiv obilazak i upoznavanje s 
prirodnim ljepotama. To je upravo ono što pokušavamo našim posjetiteljima po¬ 
nuditi kroz razvoj nekoliko manifestacija na kojima radimo; Čvrsnica Ultra Trail, 
skupovi planinara, razni festivali, i dr. 

Hajdučke vrleti su dobro pozicionirani na području Blidinja. Kakva je 
struktura Vaših gostiju, te koji su Vam planovi za budućnost? 

Kao ugostiteljski objekt s najdužom tradicijom u Parku prirode Blidinje, 
Hajdučke Vrleti imaju svoju određenu povijest, zanimljivosti i specifičnost među 
posjetiteljima. Trudimo se konstantno raditi na unaprjeđenju kvalitete ponude i 
usluge, kako bi naši gosti otišli zadovoljni i ponovno nas posjetili. Svako razdo¬ 
blje godine ima svoju određenu populaciju gostiju, ali jednako nas posjećuju i lo¬ 
kalni gosti, gosti iz regije, te stranci. Što se tiče planova za budućnost, konkretni 
planovi su raditi na unaprjeđenju tehničkih uvjeta samog objekta radi optimiza- 
cije poslovanja te postizanja veće ugodnosti za goste i osoblje, kao i podizanje 
smještajnih kapaciteta na kvalitetniju razinu i višu kategorizaciju. 

Primjećujem da Blidinju još uvijek nedostaje turističkog sadržaja kako 
bi se gosti duže zadržavali. U tom kontekstu, mogu li priče o hajducima 
biti pretpostavka za razvoj destinacije kulturno-povijesnog turizma? 

Sve zanimljivosti koje čine određeno područje specifičnim i drugačijim, 
mogu biti pretpostavka za razvoj destinacije, pa tako i hajduci ako pričamo u kon- 

tekstu kulturno - povijesnog turizma. Park prirode Blidinje je područje bogato 
prirodnim atrakcijama i potencijalima, tako i brojnim legendama iz prošlosti koje 
su posjetiteljima jako zanimljive. Udruga Visit Blidinje aktivno radi na promociji 
tih stvari, kao i na stvaranju novih aranžmana koji će privući nove turiste. 

Svjesni smo da turizam zahtjeva ulaganja. Koji su to glavni infrastruk¬ 
turni faktori koji bi mogli doprinijeti razvoju turizma u parku prirode Blid¬ 
inje? Kako vidite park prirode Blidinje za deset godina? 

Ono što trenutno najviše usporava razvoj turizma u Parku prirode Blidinje, 
jeste nepostojanje dobrog oblika upravljanja ovim područjem na kojemu bi se sve 
ostalo trebalo temeljiti. Strateško upravljanje bi donijelo velike pomake, i puno 
brži rast i razvoj Blidinja kao ozbiljne turističke destinacije. Da bi destinacija 
uopće mogla primiti veliki broj turista, mora riješiti pitanje otpada, prilazne 
glavne puteve, gradnje, vatrozaštite, zaštite prirode i prirodnih resursa i tome 
slično. Moje viđenje Parka za deset godina je upravo rješenje navedenih pitanja i 
podizanje turističke ponude na jednu puno višu i ozbiljniju razinu nego što je to 
sada. 

Ivan Jurilj, ravnatelj Ureda za europske integracije ŽZH 


MORAMO RAZVIJATI PREPOZNATUIV 
DOŽIVLJAJ I ISKUSTVO 



Ivan Jurilj, ravnatelj Ureda za Europske integracije Vlade Županije Zapadnoher- 
cegovačke. Stručnjak je za procese lokalnog i regionalnog gospodarskog raz¬ 
voja i europske integracije, fondove i programe Europske Unije. Sudjelovao je 
u izradi i provedbi niza razvojnih projekata, studija i strategija od značaja za lo¬ 
kalni i regionalni gospodarski razvoj Hercegovine, kao i za razvoj turizma, ru¬ 
ralni razvoj i razvoj malog i srednjeg poduzetništva, te promociju Hercegovine 
kao turističke i gospodarske regije. 

Možete li nam za početak predstaviti instituciju iz koje dolazite i kazati 
koji su to poslovi koje provodi Ured Vlade Županije Zapadnohercegovačke 
za Europske integracije? 

Ured Vlade ŽZH za Europske integracije obavlja stručne poslove i koordina¬ 
ciju vezano za pitanja europskih integracija Županije Zapadnohercegovačke a os- 

V 

novan je s ciljem da Županija ima proaktivnu ulogu u procesu europskih integra¬ 
cija, a posebno uzimajući u obzir uspostavljeni mehanizam koordinacije u Bosni 
i Hercegovini. Pored pitanja europskih integracija Ured je zadužen za koordina¬ 
ciju i upravljanje razvojnim procesima u Županiji. Naime, Ured koordinira i prati 
provedbu razvojne strategije te inicira i koordinira razvojne inicijative, projekte i 
planove u županiji. Ovo je također, izravno vezano i za proces europskih integra¬ 
cija u kontekstu programiranja IPA sredstava gdje Ured također ima aktivnu 
koordinirajuću ulogu. Izgradnja kapaciteta za pisanje i provedbu projekata te 
povezivanje s međunarodnim partnerima je također jedna od zadaća i poslova s 
kojima se bavi Ured. Cilj našeg rada je da Županija Zapadnohercegovačka 
postane lider u Bosni i Hercegovini po pitanju razvojnih procesa i europskih inte¬ 
gracija. 

U kojoj mjeri je područje turizma značajan čimbenik u Vašoj instituciji, 
budući da se upravo u ovome sektoru mogu pronaći izvori financiranja u eu¬ 
ropskim fondovima? I da li se radi na pripremama projekata iz ovog 
područja? 

Turizam u Županiji Zapadnohercegovačkoj još uvijek nije razvijen. Ponajviše 
se događa u Ljubuškom zahvaljujući Kravicama. Međutim, Županija ima ogro¬ 
man potencijal koji tek treba iskoristiti. Upravo iz tog razloga Akcijski plan razvo¬ 
jne strategije Županije Zapadnohercegovačke 2018-2020 stavlja jednim dijelom 
u fokus razvoj turizma u Županiji, a posebno razvoj turizma na sustavan način 
kako bi ona bila prepoznatljiv element ukupne ponude Hercegovine kao turis¬ 
tičke regije i to pod brendom Zapadna Hercegovina. Jedan od glavnih elemenata 

turističke ponude Zapadne Hercegovine može biti outdoor turizam koji će od¬ 
lično obogatiti i nadopuniti ukupnu turističku ponudu Hercegovine. Pored 
Ljubuškog i Kravica tu su Grude sa Peć Mliniima, Široki Brijeg sa kanjonom 
Borka, te Posušje sa Masnom lukom i planinom Cvrsnica. Naime, najveći vrhu u 
Hercegovini (Pločno na Čvrsnici) nalazi se u Posušju. S ovom se idejom već kre¬ 
nulo u realizaciju i to upravo kroz europske fondove i prekograničnu suradnju. 

Grad Široki Brijeg i općina Grude provode projekt Adriatic Canyoning koji 
će razviti prepoznatljivu turističku ponudu na lokacijama Peć Mlini i kanjonu Bo¬ 
rak kroz razvoj planinarenja, pješačenja, zip line, canyoning, rock climbing. Po¬ 
sušje također radi na planinarenju, pješačenju, zip-line a gradi i kamo u Masnoj 
Luci. Ljubuški je već pozicionirao Kravice i dio je turističke ponude te je kroz pro¬ 
jekte radio i radi na valorizaciji kulturno povijesne baštine kao turističke ponude. 
Sve ovo je potrebno upakirati u jednu prepoznatljivu priču kao i prepoznatljivu 
politiku razvoja turizma kroz koji će Zapadna Hercegovina razvijati na održiv 
način. Mi smo već na neki način započeli sa idejom promocije Zapadne Hercego¬ 
vine kao prepoznatljive outdoor destinacije pod logom West Herzegovina Adven- 
ture. 

Koliko projekti prekogranične suradnje mogu doprinijeti razvoju tur¬ 
izma i valorizaciji prirodnih i kulturno-povijesnih potencijala? 

Programi prekogranične suradnje kao i prekogranična suradnja općenito 
mogu doprinijeti razvoju turizma I valorizaciji kulturno-povijesnih potencijala. 
Ovo posebno dolazi do izražaja u kontekstu prekogranične suradnje između Her¬ 
cegovine i Dalmacije koje se prirodno naslanjaju jedna na drugu i mogu i trebaju 
biti dio jedinstvene turističke ponude. 

Naime, turizam ne možemo promatrati lokalno već ga moramo promatrati u 
širem kontekstu, tj. moramo širiti turistička tržišta i zajednički promovirati našu 
turističku ponudu kao jedinstveni brand Jadransko zaleđe. Na taj se način 

V 

možemo pozicionirati na svjetskoj turističkoj mapi. Činjenica je da je Dalmacija 

jedan od nositelja razvoja turizma u Hrvatskoj, ali joj treba proširenje turističkog 
sadržaja i diversifikacija turističke ponude. U tom kontekstu Hercegovina može 
razvijati svoju turističku ponudu i valorizirati potencijale koji su još uvijek neisk¬ 
orišteni. 

Programi prekogranične suradnje su idealna prilika da se iniciraju zajednički 
projekti i dodatno se povežemo u razvoju prepoznatljive turističke ponude koja 
svima može biti korisna. Najbolji primjer za to su već postojeći projekti prekogra¬ 
nične suradnje kao što su Revitalizacija stare uskotračne Ćirine pruge kroz 
uspostavljanje biciklističke rute Mostar-Konavle, te Projekt razvoja outdoor tur¬ 
izma u Jadranskom zaleđu pod nazivom Adriatic Canyoning, koji se financiraju iz 
programa prekogranične suradnje između Hrvatske i BiH i Trilateralnog pro¬ 
grama prekogranične suradnje Hrvatska-BiH i Crna Gora. Ovakvi projekti 
postaju prepoznatljiv zajednički brand obje države. Stoga mislim da se prekogra¬ 
nična suradnja u našem slučaju najbolje može konkretizirati kroz razvoj i promo¬ 
ciju turizma. 

Zadaća državnih institucija ja da, između ostalog, olakšaju privatnom 
sektoru razvoj turizma. Kakva je poslovna klima u turizmu Hercegovine 
danas? 

Na žalost turizam se u Hercegovini kao i u cijeloj Bosni i Hercegovine 
posljednjih godina događa, a ne razvija, tj. ne vodi se sustavna politika razvoja 
turizma. Većina projekata i inicijativa u segment razvoja turizma dolazi iz pro¬ 
jekata koji se financiraju iz međunarodnih programa. Svjedoci smo i da sustav 
razvoja turizma u Federaciji BiH ne funkcionira jer je aktualni Zakon o turis¬ 
tičkim zajednicama i promicanju turizma u Federaciji BiH proglašen neustavnim 
a novi prijedlog zakona još uvijek nije usvojen. 

Činjenica je da je turizam u BiH opterećen političkim i institucionalnim 
problemima Bosne i Hercegovine. Ne razvija se politika razvoja turizma, nema 
kvalitetne promocije, turistička infrastruktura se razvija na ad-hoc osnovi, još 

uvijek nemamo artikulirane turističke destinacije, nema razvoja i upravljanja des- 
tinacijama, i slično. Međutim, BiH je dovoljno bogata potencijalima da se tur¬ 
izma događa najviše samo od sebe odnosno na tržišnim osnovama, tj. privatni 
sektor hvata prilike i pozicionira se na tržištu. 

Međutim, turizma može biti ogromna mogućnost ali isto tako i prijetnja ako 
se on ne razvija sustavno. Zbog toga moramo što postaviti temelje za sustavan 
razvoj turizma kako bismo koristili potencijale na održiv način i širili lokalne 
lance vrijednosti u turizmu te omogućili što većem broju ljudi da ima konkretne 
koristi od turizma, a da u isto vrijeme ne devastiramo ono zbog čega turisti žele 
doći kod nas. 

Kako je Hercegovina kao turistička regija pozicionirana na globalnoj 
mapi? I da li se dovoljno radi na njezinoj prepoznatljivosti? 

U zadnje vrijeme Hercegovina, zahvaljujući pojedinačnim inicijativama i pro¬ 
jektima, postaje prepoznatljiva i na globalnoj razini. Primjer za to je projekt koji 
je Hercegovinu lansirao u svjetske turističke krugove kao jedan od najljepših dije¬ 
lova regionalne priče pod nazivom Via Dinarica. Međutim, još se uvijek Hercego¬ 
vina ne može pohvaliti svojom prepoznatljivošću. Naime, prepoznatljiviji su poje¬ 
dini elementi Hercegovine kao što su Stari Most u Mostaru i Međugorje nego što 
je to Hercegovina. 

Zahvaljujući snažnim inicijativama iz privatnog sektora, te ogromnom trudu 
uloženom u promociju Hercegovine od strane Regionalne razvojne agencije RE¬ 
DAH i turističkog klastera Hercegovine napravljeni su određeni pomaci i na 
ovom planu. Međutim, još uvijek to nije dovoljno. Za uspješnu promociju 
potrebno je organizirati Hercegovinu kao destinaciju i sustavno krenuti u razvoj 
sadržaja, podizanje i standardizacija kvalitete, te kontinuirano raditi na promo¬ 
ciji. Ali, za to nam trebaju organizacija, ljudi i novac. Ono što se može napraviti 
je iskoristiti REDAH i Turistički klaster Hercegovina kao regionalne organizacije 
i kroz njih organizirati Hercegovinu kao turističku destinaciju. 

S obzirom da Hercegovina nije administrativna regija utoliko je potrebno raz¬ 
viti dijalog različitih institucija i općinskih i županijskih kao i s privatnim sek¬ 
torom i napraviti strukturu promocije Hercegovine koja će svima biti u interesu. 
Upravo zbog toga smatram da je za to idealna već postojeća struktura REDAH-a 
koji okuplja sve općine i gradove Hercegovine i uspostaviti organizacijsku struk¬ 
turu Hercegovine kao brenda. 

Promet je bitan faktor za razvoj gospodarstva i turizma u Hercegovini. 
Na koji način će uspostava niskotarifnih avio letova iz Mostara i izgradnja 
autoceste kroz Hercegovinu doprinijeti razvoju regije? 

Uspostava redovitih zračnih linija upotpunjuje jednu regiju koja pretendira 
biti turistička i globalno prepoznatljiva. Ja sam siguran da će nakon godinu dana 
kontinuirane povezanosti Hercegovina kroz redovite zračne veze biti pokretač 
snažnijeg razvoja turizma u Hercegovini. Mi ne možemo biti ozbiljna turistička 
regija ukoliko nismo povezani sa svijetom kroz redovitu zračnu vezu sa 
određenim hubovima. Međutim, pitanje je kako ćemo to iskoristiti i jesmo li 
spremni ponuditi svijetu nešto novo, a da u isto vrijeme omogućimo ljudima u 
Hercegovini da žive i zarađuju od turizma. 

Sto je to što bi trebali zajedno činiti, kako javni, tako i privatni sektor, 
kada je u pitanju strateški razvoj turizma u Hercegovini? 

Hercegovina se mora udružiti i organizirati te uspostaviti određeni model 
destinacijskog menadžmenta kako bi se turizam razvijao planski i sustavno. Bez 
obzira što Hercegovina nije administrativna regija, potrebno je, a ja mislim da 
imamo snage za to, da napravimo strukturu razvoja turizma koji će se temeljiti 
na partnerstvu javnog i privatnog sektora a tu svakako ključnu ulogu mogu imati 
općine i gradovi koji mogu biti glavni kreatori turističkog sadržaja. Već sam 
spomenuo REDAH kao snagu i kao ogromni potencijal koji već okuplja sve 
općine i gradove iz Hercegovine. Naime, svatko može i treba na svom području 

razvijati turističku ponudu, ali ono što je važno je da to u konačnici čini pre¬ 
poznatljivu sliku Hercegovine. Zbog toga nam je važan dijalog i suradnja. 

Hercegovina mora razvijati prepoznatljive lokalne brendove kao što su na 
primjer Ravno i Neumsko zaleđe koji mogu biti prepoznatljive destinaciju rural¬ 
nog sadržaja, Mostar kroz urbani turizam, Zapadna Hercegovina kao prepoznatl¬ 
jiva destinacija aktivnog turizma, Čapljina, Stolac i Ljubuški kroz integraciju 

V 

kulturno-povijesne i prirodne baštine, Čitluk kroz vinski i vjerski turizma, Kon¬ 
jic, Jablanica i Prozor/Rama kroz prepoznatljiv turistički sadržaj temeljen na jez¬ 
erima, Tomislavgrad, Kupres i Livno kroz prepoznatljiv brdsko-planinski sadržaj 
i si. a sve ovo kombinirano sa gastronomijom. Moramo razvijati prepoznatljiv 
doživljaj i iskustvo, a za to se moramo organizirati. Ja sam siguran da možemo. 
Samo je potrebno napraviti određene iskorake, prije svega u našim glavama, a 
onda zavrnuti rukave i konačnu staviti u funkciju potencijale o kojima uvijek 
pričamo. 

Enis Avdić, Destination Sarajevo 


SARAJEVO POLAKO POSTAJE OZBIUNA 
TURISTIČKA DESTINACIJA 



Direktor destinacijske marketing organizacije Sarajeva, Enis Avdić, voditelj je 
projekta Sarajevo Navigator, te je kreirao i razvijao DMO brend Destination 
Sarajevo. 

Kako je tehnologija utjecala na turizam i putovanja općenito? 

Možemo slobodno reći da je tehnologija potpuno promijenila turizam i 
način putovanja. Nekada smo čak i o relativno bliskim destinacijama znali jako 
malo, većinom iz priča poznanika koji su imali sreće da posjete te destinacije ili 
ono što su nam turističke agencije promovirale. Danas je cijeli svijet dostupan 
kao na dlanu, informacije o svakoj lokaciji možemo pronaći za par minuta pre¬ 
traživanja interneta, pregledati fotografije, video snimke, recenzije, komentare ko¬ 
risnika iz cijelog svijeta i odlučiti se što je najbolje za nas. To usložnjava odnose 
u turizmu i neminovno utječe na promjenu načina rada svih stakeholdera i prila¬ 
godbu novim kretanjima na tržištu. 

Ljudi danas putuju češće a kraće, u potrazi za novim destinacijama i za¬ 
nimljivostima, a sve se nekako vrti upravo oko pojma „iskustvo". Više nije dovol¬ 
jno da imate samo odličnu plažu ili značajnu atrakciju kako biste privukli veliki 
broj turista, sada je to skup faktora koje gosti traže i destinacije se jednostavno 
moraju prilagoditi ili će prije ili kasnije izgubiti utrku. Konkurencija nikada nije 
bila snažnija i raznovrsnija, tržište je dostupno svima iako nekoliko velikih ,,i- 
grača" ipak ima znatnu prednost, ali ukoliko ste uporni i znate se služiti računa¬ 
lom možete isplanirati svoj odmor uspješno i za svoj novac dobiti vrijednost koju 
očekujete. 

Primjećujemo da je sharing ekonomija postala svjetski trend, a 
naročitu primjenu pronalazi u turizmu. Koje su to najveće prednosti ove 
vrste ekonomije? 

Koncept ekonomije dijeljenja najveću primjenu doživio je u turizmu i omo¬ 
gućio razmjenu usluga i dobara na nivou kakav prije nije bio moguć, na global¬ 
nom tržištu i velikom brzinom, što su i najveće prednosti ove vrste ekonomije. 
Kao i svaki koncept ima i mane, pitanje sigurnosti i zloupotreba, ali smatram da 
su benefiti mnogo veći i da je mnogim ljudima ovaj model poslovanja pozitivno 
utjecao na život. Danas putem internet platformi jednostavno možete ponuditi 

vaš stan, auto, bicikl, opremu, wi-fi, neku od vaših sposobnosti i slično zaintere¬ 
siranim ljudima iz komšiluka ili sa druge strane planete. 

Ono što je u oblasti turizma u posljednje vrijeme posebno interesantno je 
dijeljenje doživljaja pa je tako Airbnb.com, najpoznatiji predstavnik platformi zas¬ 
novanih na ovom modelu poslovanja u atudenom 2016. godine dodao novi 
modul Experiencesputem kojeg zainteresovani mogu rezervirati turu ili neku 
drugu aktivnost specifičnu za određenu destinaciju i doživjeti je na drugačiji 
način. Nedostatak za naše tržište je što veliki broj platformi još uvijek ne omo¬ 
gućava korištenje od strane ponuđača dobara ili usluga iz BiH ili to zakonski nije 
regulirano, pa tako ostajemo uskraćeni za dio kolača iz ovog modela poslovanja, 
ali sam siguran da će se uskoro i to promijeniti. 

Kako je koncipirana platforma Destination Sarajevo, te kada je ona 
nastala? 

Sve je počelo još 2006. godine idejom da bi Sarajevu, kao destinaciji pohara¬ 
noj i podijeljenoj ratnim dešavanjima, bilo potrebno nešto što bi skrenulo pažnju 
na sve ono pozitivno što ima za ponuditi turistima. Krenuli smo sa džepnim 
gradskim vodičem Sarajevo Navigator, nastavili sa kreacijom dvojezičnog turis¬ 
tičkog portala, prve ozbiljne mape grada za turiste i realizacijom drugih brojnih 
aktivnosti putem kojih smo promovirali destinaciju i njene vrijednosti te razvijali 
odnose sa mnogobrojnim partnerima na tržištu. Nakon nekog vremena postali 
smo organizacija koja uspješno promovira ponudu svih dijelova destinacije Sara¬ 
jevo, te smo odlučili da pređemo na jedan novi nivo te okupimo učesnike na lo¬ 
kalnom turističkom tržištu oko ideje zajedničke promocije destinacije. 

Prvi korak je bilo kreiranje branda Destination Sarajevo, a nakon toga i pok¬ 
retanje platforme Destination Sarajevo Partners Club (DSPC) koja danas, manje 
od četiti godine nakon pokretanja broji više od 300 partnera iz raznih oblasti 
poput smještaja, ugostiteljstva, kulture, zdravstva, turističkih usluga, ... Svaki 
član ima više od 20 benefita koje dobija učlanjenjem, a u narednom periodu 

planiramo uvesti i nove beneficije u skladu sa planom razvoja i kretanjima na 
tržištu. 

Kroz platformu promoviramo ponudu destinacije, razvijamo kvalitetne više¬ 
jezične štampane i digitalne medije, povezujemo partnere iz raznih oblasti i usm¬ 
jeravamo ih na međusobnu saradnju, u direktnoj komunikaciji savjetujemo i edu- 
kujemo partnere na teme poput kreacije ponude za turiste, dizajna, internet mar¬ 
ketinga, prodaje i slično. Ova pozicija omogućava nam da lakše odgovorimo i na 
upite koji nam dolaze od inozemnih medija i agencija te im, u saradnji sa partner¬ 
ima, pružimo informacije i resurse koji su im potrebni kako bi promovirali našu 
destinaciju ili doveli nove turiste. Iza nas je više od 11 godina rada, skoro dva 
miliona kreiranih i distribuiranih višejezičnih publikacija, razvijeni digitalni me¬ 
diji, realizirani brojni turistički događaji, sada već prepoznatljiv brand, a još to¬ 
liko ideja nam stoji ,,u ladici" pa vidjet ćemo šta će nam budućnost donijeti. 

Koliko vam je iskustvo na prethodnim projektima pomoglo u realizaciji 
projekta Destination Sarajevo? 

Prije svega, mi kao ekipa nikada nismo bježali od pomjeranja granica pa smo 
tako kroz realizaciju jednog po jednog projekta pravili nešto novo, rekao bih čak 
i na regionalnom tržištu. Prvih nekoliko godina zaista nije bilo lako „preživjeti" 
na tržištu sa samo nekoliko objekata koji u turizmu vide razvojnu šansu i ta 
borba je bila najveće iskustvo. Danas je ta situacija znatno bolja iako je destina- 
cija Sarajevo još uvijek daleko od nekih ozbiljnih evropskih i svjetskih destinacija 
po organizaciji i ponudi, ali sigurno da ima ogroman potencijal, samo se čini da 
se promjene, nažalost, dešavaju presporo. 

Niskotarifni letovi su pridonijeli da Sarajevo bude dostupnije stranim 
turistima. Koliko je razvoj zračnog prometa utjecao na Sarajevo kao turis¬ 
tičku destinaciju? 

Teško je govoriti o konkretnim pokazateljima jer njih nema, ali sigurno je da 
je otvaranje linija prema velikom broju gradova i dolazak nekih značajnih avio 

kompanija u posljednjih par godina utjecao na povećanje broja dolazaka. Same av~ 
iokompanije rade promociju na stranim tržištima i to doprinosi afirmaciji Bosne 
i Hercegovine, čak mislim da nismo ni svjesni koliko. 

Prije dvije godine slučajno sam došao u kontakt sa dvoje turista iz Australije 
na Baščaršiji i kada sam upitao kako su čuli za BiH i odlučili doći, rekli su mi da 
su u Istanbulu vidjeli billboarde Turkish Airlinesa i jeftinu cijenu karte, te su od¬ 
lučili doći na jednu noć samo da vide kako Sarajeva danas izgleda nakon ratnih 
dešavanja. Kada su došli odlučili su produžiti boravak na 4 dana jer su bili 
oduševljeni. 

Letovi Eurowingsa i Wizz Aira sigurno omogućavaju dolazak velikog broja 
pojedinačnih turista mlađe dobi među kojima je Sarajevo u posljednje vrijeme 
veoma popularna city-break destinacija. Ove godine Aerodrom Sarajevo očekuje 
da će prebaciti cifru od milion putnika tokom jedne godine što nije možda 
mnogo ako se pogledaju rezultati nekih aerodroma u glavnim gradovima ok¬ 
ruženja, ali je bitno da brojke rastu u svim segmentima. 

Koliko se društvene mreže mijenjaju i kako biti u korak s aktualnim 
trendovima kada je u pitanju promocija destinacije? 

Kvalitetna prisutnost na društvenim mrežama u današnje vrijeme je nemi¬ 
novna, pri tome mislim na kreaciju zanimljivog i aktuelnog multimedijalnog 
sadržaja, stalnu komunikaciju sa posjetiocima, promptno odgovaranje na njihova 
pitanja i praćenje trendova. Možda to nekome ne izgleda tako, ali to iziskuje 
mnogo vremena i planiranja. 

Nama se na Facebook i Instagram profilima Destination Sarajevo obraćaju 
korisnici sa pitanjima o ponudi destinaciji, smjernicama, određenim događajima, 
traže savjete,... i mi se zaista trudimo da na sve odgovorimo u najkraćem mo¬ 
gućem roku jer smo svjesni da ukoliko zakasnimo sa odgovorom ili ne odgovo¬ 
rimo možemo izgubiti potencijalnog posjetioca destinacije. 

Sa druge strane, tu se ne radi samo o broju, nama je bitno da te korisnike sa 
kojima komuniciramo usmjerimo ka kvalitetnoj ponudi i lijepim iskustvima koja 
mogu doživjeti u našoj destinaciji te ih pretvaramo u brand ambasadore, osobe 
koje će podijeliti fotografije i pozitivne komentare na svojim profilima i tako pro¬ 
movirati Sarajevo dalje prijateljima. 

Na ruku nam idu promjene koje se dešavaju na društvenim mrežama, razvoj 
mobilnih uređaja, mogućnost jednostavnog kreiranja visokokvalitetnog foto i 
video sadržaja,... samo to sve treba dobro kanalisati. Mi to radimo povezujući 
digitalne i printane medije te društvene mreže, pa tako npr. usmjeravamo turiste 
kroz komunikaciju da objavljuju fotografije Sarajeva sa hashtagom #destination- 
sarajevo ili #feelsarajevo, a onda svakog mjeseca u štampanom vodiču Sarajevo 
Navigator objavimo najbolje fotografije povezujući ,,nove“ i „stare" medije. 

Kako vidite destinaciju Sarajevo u budućnosti? 

Sarajevo kao turistička destinacija ima ogromne potencijale, ali nažalost, još 
uvijek jako slab imidž u inostranstvu. Svakodnevno nam se dešava da turisti do¬ 
laze sa malim ili nikakvih očekivanjima zbog takvog imidža, a odlaze oduševljeni 
svim što su vidjeli i doživjeli. 

Ja sam možda i subjektivan kada je Sarajevo u pitanju jer je to meni najbolji 
grad na svijetu, ali u komunikaciji sa strancima vidim da se dobro osjećaju ovdje, 
kažu da smo odlični domaćini, da se ovdje osjećaju sigurno, odgovara im naš 
tempo i način života, niže cijene u odnosu na zemlje iz kojih dolaze, iznenađeni 
su šta je sve ovaj grad prošao u nešto više od 550 godina postojanja i šta sve 
mogu vidjeti na tako malom prostoru, te da imamo takva prirodna bogatstva na 
manje od pola sata udaljenosti od centra grada. 

Sigurno je da ima mnogo stvari koje moramo popraviti, od manjih kao što 
su lokalna infrastruktura za turiste, javni gradski prevoz, veći broj parking 
mjesta, modernizacija muzeja i slično, te većih poput proširenja aerodroma, nas- 

tavka izgradnje autoputa i prema jugu i prema sjeveru, ali neupitno je da stvari 
idu pozitivnim smjerom i da je turista iz godine u godinu sve više. 

Raduje me sve veći broj internacionalnih brandova hotela što ulijeva povjer¬ 
enje gostima, povećanje broja avio kompanija koje odlučuju uspostaviti letove 
prema Sarajevu, investicije u zanimljive zabavne sadržaje, otvorenje Trebevićke 
žičare, sve bolji sadržaji sarajevskih muzeja, odlični festivali, izgradnja sadržaja 
na Jahorini i Bjelašnici... Sarajevo polako ali sigurno postaje ozbiljna turistička 
destinacija. 

Milan Stojković, turizmolog i vlasnik agencije Etourism Consulting 


GLAVNI PROBLEMI TURIZMA SRBIJE SU LOŠI 


ZAKONI, NEEDUCIRANI KADROVI I LOSA 
INFRASTRUKTURA 



Milan Stojković, poznati srpski turizmolog, vlasnik je agencije Etourism Con¬ 
sulting koja se bavi pružanjem usluga internet marketinga malim i srednjim po¬ 
slovnim subjektima u turizmu. 

Vaš prvi značajniji projekt “Discover SouthEast Serbia” je bio pokretač 
konzultanske tvrtke koja danas nosi naziv Etourism Consulting. Kako se 
razvijao Vaš put u konzultantskim vodama turističkog sektora? 

Projekat “Discover south-east Serbia” sam još 2011. godine pokrenuo sa 
mnogo entuzijazma i malo iskustva. Nekako te dvije stvari često idu zajedno. 
Centralno mjesto projekta zauzimao je kompletan destinacijski sajt koji je po 
prvi put objedinio čitavu turističku ponudu jugoistočne Srbije, regije u kojoj i 
sam živim. Tada sam znao dosta o destinacijskom menadžmentu i destinacijskim 
portalima, ali gotovo ništa o internet marketingu. 

Shvatio sam da moram naučiti kako promovirati svoj projekt na internetu, 
jer u suprotnom nitko neće čuti za njega. Tako su, potpuno neplanirano, krenuli 
moji prvi koraci sa internet marketingom u turizmu. Iz tog iskustva već naredne 
godine pokrećem sajt Turizam i putovanja na kojem još više usavršavam online 
promociju, kreiranje sadržaja, online PR, SEO, i druge vještine. 

Nakon što sam potpuno volonterski svojim internet marketing vještinama 
pomogao nekim prijateljima da napune svoje ugostiteljske objekte i povećaju pro¬ 
daju aranžmana, odlučujem da kurs svoje agencije i osobnog profesionalnog raz¬ 
voja usmjerim primarno na konzalting i pružanje usluga digitalnog marketinga u 
turizmu. 

Koji su glavni turistički aduti Istočne Srbije? Kakvo je trenutno stanje u 
turizmu ove regije? 

Istočna Srbija još samo nema more, ali obzirom na sve ostalo, možda bi to 
bilo i suvišno. Reljef i geomorfologija su najveći aduti: pećine, prerasti, kanjoni, 
jezera, vulkanske kupe, klisure... Burna povijest ostavila je i veliko nasljeđe. Tu 
su rimske carske palače, bizantijski gradovi i turske tvrđave. Sve se to ogleda i u 
arhitekturi gradova, narodnim običajima, načinu govora i gastronomiji. 

Kao i uvijek kada se opisuju turistički potencijali neke regije na ovim prosto¬ 
rima, obično slijedi ono čuveno - nažalost sve to nije iskorišteno. 

Može se reći da turističko-geogrfski položaj regije nije baš najpovoljniji jer je 
izvan glavnih turističkih tokova i daleko od većih emitivnih centara. To priv¬ 
lačenje turista u masovnijem obliku čini dosta težim. Blizina Europske Unije, u 
vidu Bugarske i Rumunije se ne koristi dovoljno, a moglo bi se dosta toga uraditi 
sa prekograničnim projektima. Infrastruktura je loša a i ljudi su sve lošiji prema 
svojoj prirodi - često se nailazi na divlje deponije dok plastične kese nerijetko 
krase drveće. Kadrovska struktura je poražavajuća i u javnom i u privatnom turis¬ 
tičkom sektoru. 

Ima svijetlih primera i to je svakako Sokobanja. Moja agencija već tri godine 
radi na promociji ove destinacije i sada imamo toliki priljev turista da se zbog 
ogromnog broja ljudi u Banji javljaju problemi druge vrste, jer vodovodna i 
elekro infrastruktura Banje nije još uvek spremna za toliku količinu turista. 

Kao srednjoškolski profesor, učinili ste mnogo toga na upoznavanju 
turističke struke i približavajući mladima područje turizma, hotelijerstva, 
marketinga i si., a pogotovo preko Vašeg blog magazina Turizam i 
putovanja. Kakva iskustva nosite iz profesorskog rada, primjenjujući inter¬ 
net u obrazovanju? 

Rad sa učenicima je sjajan. I danas mi se mnogi od njih javljaju i zahvaljuju 
na svemu jer su jedini oni na fakultetu znali odgovore na neka pitanja i uspješno 
savladavali neke projekte. Takve stvari nemaju cijenu. 

U svom radu se nisam mnogo držao zvanične literature jer su previše zastar¬ 
jele. Učio sam ih aktuelnim stvarima, konkretnim situacijama iz prakse. Prvi 
sam radio predavanja preko Skajpa putem kojih sam u našu učionicu dovodio na- 
jeminentnije ljude iz turističke prakse - menadžere hotela, vlasnike agencija, di¬ 
rektore turističkih organizacija i si. Jednom od takvih predavanja je sudjelovala i 
direktorica škole koja nije mogla vjerovati da je to moguće. 

Sve lekcije učenici su dobij ali dan-dva ranije na mom blogu tako da im na sa¬ 
mom satu ne bih predavao suhoparnu teoriju, već smo o tome pričali i učili dalje 
kroz primjere iz prakse. Oni su dolazili pripremljeni sa gomilom pitanja. To je 
takozvani model “obrnute učionice”, te sam se trudio da ga uspješno primjenim. 

Kao razredni starješina uveo sam elektronski dnevnik, gde je svaki roditelj u 
svakom trenutku mogao vidjeti ocjene i izostanke učenika. Čujem da danas to 
pokušavaju uvesti kao obavezni element. 

Nažalost, količina papirologije u našim školama je ogromna. Svakog dana 
sam radio toliko nebuloznih i nepotrebnih stvari da mi se to na kraju i smučilo. 
Zbog povećanja poslovanja sa agencijom odlučio sam da nakon četiri godine rada 
dam otkaz u školi i u potpunosti se posvetim poduzetništvu. 

Škola mi je svakako mnogo toga dala i danas sam u kontaktu sa kolegama i 
učenicima, a za dva dana idem i na proslavu mature. 

Kako pratiti i biti konstantno u koraku s turistima, budući da se svako 
malo pojavljuju nove društvene mreže poput Instagrama, Snapchata i si.? 

Ne treba uvijek juriti za novim društvenim mrežama. Treba pratiti što se 
događa, ali ne znači da morate biti prisutni na svakoj društvenoj mreži koja se po¬ 
javi. Recimo, od početka sam bio protiv čitave euforije sa Snapchat-om. Često se 
oko neke društvene mreže i aplikacije napravi samo velika priča, ali na kraju ljudi 
to uopće ne usvoje i sve to propadne. 

Kada je Instagram uveo Storije kao vrstu sadržaja, doslovno je pojeo Snap- 
chat koji više nitko i ne spominje. Zato pričekajte da vidite da li će Vaša ciljna 
grupa prihvatiti određenu mrežu i onda počnite da je koristite. Pustite priče mar¬ 
ketinških stručnjaka da morate biti prvi. Naravno da ne morate! Čekajte da vid¬ 
ite što se isplati, gdje su vaši turisti i tu krenite, a do tada se držite onoga što 
funkcionira. 

Organizator ste i sudionik brojnih konferencija i drugih okupljanjima 
iz područja turizma. Koliko povezanost struke, javnog i privatnog sektora 
utječe na razvoj turizma u Srbiji? 

Mnoge konferencije pokušavaju spojiti struku, akademiju i javni turistički 
sektor, ali iskren da budem, ne vidim baš nekih veliki efekata od tih pokušaja. 

Smatram daje osnovni nedostatak turističkih konferencija u Srbiji to što se 
maksimalno forsiraju ljudi koji nemaju ni malo praktičnog iskustva. Najčešće su 
to prazne priče, sa realno užasnim prezentacijama i bez ikakve praktične vrijed¬ 
nosti. 

Najviše volim kada na konferencijama čujem obične ljude iz prakse koji se 
svakodnevno suočavaju sa brojnim izazovima koje donosi turističko poslovanje u 
Srbiji. Mislim da je publici to potrebno, a akademska predavanja treba da ostanu 
na fakultetu. Mnogo sam više naučio od čovjeka koji se bori da pokrene avantur¬ 
istički turizam u Zapadnoj Srbiji, ili od Jovana koji se trudi da promoviše Golu- 
bac iz brodića, nego od raznih akademika pa makar oni bili i stranci. 

Ja sam tri godine zaredom organizovao eTurizam konferenciju i osnovni 
kriterijum da bi netko bio predavač bio je da sebe i svoju porodicu prehranjuje 
tako što uspešno primenjuje internet marketing u turizmu. Dakle, mora imati 
surovu praksu, ništa manje od toga. Ne može o internet marketingu da priča 
netko tko ne zna da postavi uspješnu AdWords kampanju. Ista je priča sa bilo ko¬ 
jim segmentom turizma. 

Mislim da je svakako potrebno veće povezivanje privatnog i javnog sektora u 
turizmu ali se moraju pronaći i neki novi načini da se to čini. Edukacija je neo¬ 
phodna svima. 

Koji su glavni problemi s kojima se suočava turizam u Srbiji? 

Odgovor svakako dosta zavisi od perspektive promatrača. Hotelijeri vide 
jednu vrstu problema kao primarnu, a turističke agencije nešto sasvim treće. Lo¬ 
kalne turističke organizacije također imaju velike probleme koji se tiču samo 
njih. 

Neke probleme sam već spomenuo, ali ako bih morao da izdvojim, rekao bih 
da su to loši zakonski propisi (čak i sa novim Zakonom o turizmu), neusaglaše- 
nost i nesuradnja države sa lokalnim destinacijama, loša kadrovska politika, loša 
infrastruktura i veliki nedostatak edukacije. 

Primjećujemo porast trendova kada je u pitanju odlazak mladih u zem¬ 
lje zpadne Europe. Da li je turizam šansa za mlade u Srbiji? 

Uvijek sam za to da se nešto najprije pokuša ovdje. Lako je otići, ali nigdje 
nije kao kod kuće, ma koliko loše ovdje bilo. Tamo negdje smo mi Balkanci uvek 
građani drugog reda, a to nije baš lijep osjećaj bez obzira na sve. 

Čekati da država riješi problem i pronađe posao je potpuno pogrešno. Ne 
treba se oslanjati ni na koga. Treba pokušati pokrenuti neki biznis, zašto ne i u 
turizmu. Internet marketing zaista mnogo pomaže i omogućava novim ugostitel¬ 
jskim objektima, agencijama i aranžmanima da u roku od 24h uđu na tržište i 
budu primjećeni. 

Probajte, nikad ne znate kuda će vas to odvesti. Ako ne ide i ako ovde ne 
valja, pa niste drvo, uvijek možete otići. 

Ja sam nakon više godina mukotrponog rada uspjeo da razvijem posao i da iz 
Srbije radim sa domaćim i stranim klijentima širom svijeta: Australija, SAD, 
Italija, Kolumbija, Čile... Uspjeo sam da dođem do neke europske plaće, a da ne 
odem iz Srbije i mislim da je to suština i idealna kombinacija - imati europska 
primanja, a ne otići od porodice i prijatelja. Tada i Srbija i BiH i Hrvatska postaju 
mnogo ljepše mjesto za život. 

Ivo Županović, profesor turizma 

KLASTERIZACIJA JE OPTIMALNA ZA 
UNAPRJEĐENJE TURISTIČKOG PROIZVODA 
CRNE GORE 



Profesor turizma iz Kotora, prof.dr. Ivo Županović gost je osmog izdanja "Lica 
turizma". Ključno područje njegove ekspertize je strategijski destinacijski me- 
nadžment, te yield menadžment u turističkoj industriji. Redovito sudjeluje na 
turizmološkim konferencijama i skupovima, objavio je značajan broj 
znanstvenih i stručnih radova, te dva udžbenika. 

Razvoj turizma Crne Gore koncipiran je, između ostaloga, na klasterizaciji. 
U kojoj mjeri bi, primjerice, turistički klaster Boke kotorske utjecao na 
konkurentnost same destinacije? 

Prije svega treba reći da Strategija razvoja turizma Crne Gore do 2020. godi¬ 
ne generira ustrojstvo crnogorskog turističkog proizvoda u obliku klastera. Mis¬ 
lim daje klasterska organizacijska struktura optimalna za dalje unaprjeđenje 
crnogorskog turističkog proizvoda na makronivou, jer se ukrupnjavanjem turis¬ 
tičke ponude dolazi do značajno jače pozicije na ukupnom turističkom tržištu. 

Kada je u pitanju klaster Boka Kotorska, mislim da bi njegovim formiranjem 
značajno bio ojačan turistički proizvod, jer bi se generirala integralna, a ne par- 
tikularna ponuda koja bi objedinjavala područja kulturnog, kruzing i nautičkog 
turizma, ali i zdravstvenog turizma. 

Kao bivši profesionalni sportaš, prepoznajete važnost i značaj razvoja 
sportskog turizma. Sto je potrebno da bi se razvila ova vrsta turizma u Ko¬ 
toru? 

Da bi se razvio ovaj oblik ponude, potrebno je unaprjeđenje dva elementa: 

Prvo, signifikantno poboljšanje smještajnih kapaciteta, prvenstveno u osnov¬ 
nom smještajnom domenu, dominantno u hotelskom smještaju. Suštinski, to je 
planskim dokumentima već omogućeno i taj broj kreveta od 360 do 400 u potpu¬ 
nosti bi riješio problem smještaja. To bi ujedno omogućilo i razvoj nekih drugih 
oblika turizma, gdje su zastupljeni gosti sa najvećim diskrecijskim dohotkom, 
kao što je kongresni turizam. 

Drugo, unaprjeđenje infrastrukture sportskih objekata, gdje bi se isti doveli 
na razinu koju bi garantiralo održavanje sportskih događaja na međunarodnom 
nivou, tu prije svega mislim na zatvoreni bazen. Trebalo bi razmisliti i o os¬ 
nivanju institucije koja bi upravljala svim sportskim objektima na razini općine. 


47 



Pored toga ili uporedo sa navedenim, trebalo bi raditi i na izgradnji i profili¬ 
ranju imidža Kotora kao destinacije sportskog turizma, gdje bi, recimo, trebalo 
iskoristiti uspjehe vaterpolista na reprezentativnom i klupskom nivou. 

Koji su gorući problemi s kojima se crnogorski turizam susreće? 

Po meni, prioritetan fokus treba biti na unaprjeđenju smještajne infrastruk¬ 
ture, odnosno povećanju broja kreveta u hotelskom smještaju, ali i konverziji i 
boljem organizovanju privatnog smještaja. 

Kada je konverzija privatnog smještaja u pitanju, tu prije svega mislim na 
model kondo hotela, a kada je u pitanju bolja organizacija privatnog smještaja, tu 
prije svega mislim na model difuznih i integralnih hotela, koji je već dobrano zas¬ 
tupljen u Hrvatskoj. 

Također, mora se značajno poboljšati inventarizacija smještajnih kapaciteta, i 
tu bih također apostrofirao rješenje koje je implementirano u Hrvatskoj, 
odnosno e-visitormodel aplikacije. 

Prometna pristupačnost, pogotovo kada je riječ o cestovnom prometu 
također mora biti značajno unaprjeđena, tu prije svega mislim na Jadransku mag¬ 
istralu, i u tom kontekstu su i napori Vlade da se formira bulevar 
od Tivta do Budve, što je prvenstveno bitno zbog protoka turista sa tivatskog 
aerodroma. 

Turizam je gospodarska grana širokog spektra. Da li iz rada sa studen¬ 
tima osluškujete u kojem području se studenti vide nakon završetka 
školovanja? Da li je to hotelijerstvo, nautički turizam, agencijsko po¬ 
slovanje, javni sektor...? 

Mislim da je ovdje potrebna snažnija konekcija turističke privrede, predstav¬ 
nika tržišta rada i samih visokoobrazovnih institucija. 

Naime, treba jasno profilirati koji su kadrovi potrebni turističkoj privredi, 
kada je u pitanju edukacija na nivou visokog obrazovanja u turizmu, jer često po- 

slodavci imaju pogrešnu percepciju pa od samih fakulteta traže kadrove sa znan¬ 
jima na operativnom nivou, za što fakulteti nisu zaduženi, već srednje stručne 
škole. Visokoobrazovne institucije moraju pružiti znanja koja su aplikabilna na 
srednjem i višem menadžerskom nivou. 

Mislim da studenti na fakultetima na kojima predajem dobivaju adekvatno 
znanje iz svih navedenih područja, s tim što prolaze i obaveznu praksu u ovim 
oblastima. 

Sto mislite o ideji umrežavanja visokoškolskih ustanova iz turizma na 
području regiona? Da li bi umrežavanje potaklo neke nove projekte, ideje, 
kontakte? 

Pa, ako se misli na određenu asocijaciju fakulteta iz raznih zemalja regiona, 
snažno podržavam tu ideju i sigurno bi omogućilo jaču sinergiju kadrova i kval¬ 
itetnije involviranje istih po pitanju projekata. 

I za kraj jedno sportsko-turističko pitanje. Budući da je nogometna 
reprezentacija Hrvatske napravila značajan rezultat na Svjetskom prven¬ 
stvu u Rusiji, na koji način će to utjecati na hrvatski turizam i na pozicioni- 
ranje Hrvatske kao turističke destinacije na novim tržištima? 

Prije svega, želio bih čestitati nogometašima i stručnom štabu Hrvatske na 
nevjerovatnom uspjehu. Sigurno da će to dramatično, u pozitivnom smislu, utje¬ 
cati na pozicioniranje Hrvatske kao turističke destinacije. 

U tom smislu, želio bih da pohvalim i rad Hrvatske turističke zajednice, koja 
je kreirala spot u kontekstu promoviranja Hrvatske kao turističke destinacije, 
premijerno prikazan još u desetom mjesecu prošle godine, tijekom World Travel 
Market-a u kojem dominantnu ulogu pored kulturnih djelatnika i košarkaša, 
upravo igraju i nogometaši. Promatrajući sa današnjeg aspekta, bio je to vizionar¬ 
ski projekt. 

Irma Dedić, voditelj'ica Studija turizma u Mostaru 

CIU NAM JE DA STUDENTIMA PONUDIMO 
PERSPEKTIVNO ZANIMANJE 



Voditeljica Studija turizma na mostarskom Univerzitetu "Džemal 
Bijedić", doc.dr. Irma Dedić, aktivno sudjeluje na konferencijama i skupovima, 
objavila je nekoliko znanstvenih i stručnih radova, te je koautorica sveučilišnog 
udžbenika, "Zbirke rješenih zadataka iz predmeta Ekonomika preduzeća". 

Iako se Studij turizma izvodi na Ekonomskom fakultetu, ipak je izdvojen 
kao samostalni univerzitetski studij. Da li je interdisciplinarni pristup 
ključ suvremenog studija turizma? 

Studijski program iz oblasti turizma na Univerzitetu „Džemal Bijedić" pokre¬ 
nut je 2017. godine, a realizira se kao studij prvog ciklusa u trajanju od tri go¬ 
dine (šest semestara) sa ukupnim opterećenjem od 180 ECTS bodova. 

Na studiju je organizirana nastava koja će omogućiti studentima stjecanje 
zvanja bachelora menadžmenta u turizmu. Bitno je napomenuti da je do pokre¬ 
tanja pomenutog studijskog programa došlo uslijed zajedničkog djelovanja četi¬ 
ri organizacione jedinice Univerziteta “Džemal Bijedić” u Mostaru, i to Ekonom¬ 
skog fakulteta, Fakulteta humanističkih nauka, Nastavničkog i Agromediteran- 
skog fakulteta. 

Težište izučavanja je prvensteno na predmetima iz ekonomske oblasti (me- 
nadžment, marketing, modeli poslovnog odlučivanja, menadžment ljudskih re¬ 
sursa, projektni menadžment, finansijski menadžment), pored kojih studenti 
također imaju priliku usvajati znanja i iz oblasti kulturne historije/povijesti, turis¬ 
tičke geografije, posredništva u turizmu, oblasti agroturizma i agroturističkih po¬ 
tencijala, zdravstvenog turizma itd. Također treba naglasiti da je studentima 
kroz Studij turizma pružena prilika izučavanja dva strana jezika (engleski i nje¬ 
mački jezik) u formi obaveznih predmeta kroz cijeli proces trogodišnjeg 
studiranja. 

Sve navedeno suštinski daje i odgovor na drugi dio Vašeg pitanja, koji se od¬ 
nosi na multidisciplinarnost Studija. Naime, svjesni smo činjenice da u raz¬ 
vijenim zemljama svijeta multidisciplinarni pristup studiranju, te samim tim i 
potreba postojanja studijskih programa multidisciplinarnog karaktera je već 
odavno prisutna. U tom kontekstu smo i sami uložili napore da osmislimo 
jedinstven multidisciplinarni program, koji će udovoljiti potrebama veoma zaht- 

jevnog i turbulentnog tržišta, a posebno jedne izrazito dinamične i profitabilne 
privredne grane kakav je turizam. 

Kakva je zainteresiranost budućih studanata za Studij turizma? 

Kad govorimo konkretno o ovoj temi, neminovno je u obzir uzeti i činjenice 
poput onih da je u svim visokoškolskim institucijama ove godine je značajno 
smanjen broj upisanih studenata zbog manjeg broja maturanata, što sami proces 
upisa te organiziranja nastave značajno usložnjava. Međutim, zaista moram izra¬ 
ziti svoje zadovoljstvo zbog činjenice da Studij turizma, uprkos izuzetno nepovol¬ 
jnoj situaciju upisuje drugu generaciju studenata, što samo potvrđuje da smo 
donijeli dobru odluku pokretanjem ovakvog studijskog programa, i što je 
najvažnije, da su to prepoznali i oni kojima je Studij namijenjen. 

Svi smo svjesni činjenice da turizam predstavlja jednu od najznačajnijih 
privrednih grana na globalnom nivou, radi se o grani koja važi za jednu od 
najprofitabilnijih. U kontesktu navedenog, svi mi moramo imperativno mnogo 
više raditi na kreiranju svijesti o važnosti ove djelatnosti, pogotovo ako uzmemo 
u obzir izraziti porast broja turista u BiH. 

Primjećujem da stavljate naglasak na obaveznu stručnu praksu. Koliko je 
ona važna studentima u razumijevanju cjelokupnog turističkog sektora? 

Studijski program je namijenjen profiliranju stručnih kadrova u oblasti tur¬ 
izma, kako onima koji se već bave određenim aktivnostima u okviru pomenute 
oblasti (u svrhu dodatnog usavršavanja i formalne edukacije), tako i onima koji 
imaju namjeru svoju buduću karijeru graditi u ovoj perspektivnoj privredno / go¬ 
spodarskoj grani. Kako bismo zaista naše studente osposobili i na najbolji mo¬ 
gući način pripremili za tržište rada, neophodna je praksa koju ćemo omogućiti 
studentima. 

U cilju kreiranja što boljeg obrazovnog sistema fokusirani smo na povezi¬ 
vanje nastavnog programa sa potrebama tržišta. U budućnosti ćemo još aktivnije 


52 



raditi na poboljšanju nastavnog plana i programa i njegovom usklađivanju s 
potrebama tržišta rada, vjerujem da će upravo iz navedenih razloga naši studenti 
biti poželjna radna snaga u budućnosti. 

Organizirate studentska natjecanja u marketinškom planiranju i izradi 
biznis planova. Kakva iskustva nosite s tih natjecanja i kakva je povratna 
reakcija studenata? 

Već tradicionalno, dugi niz godina, na Ekonomskom fakultetu organiziramo 
manifestacije Takmičenje u marketing planiranju i Takmičenje u biznis plani¬ 
ranju. Naravno, dobru praksu nastojimo prenijeti i na Studij turizma, te smo ove 
godine za prvu generaciju organizirali Takmičenje u biznis planiranju i dali im 
šansu da svoje znanje i ideje pretvore u konkretne projektne prijedloge. 

Studenti u okviru predmeta Menadžment u turizmu tokom ljetnog semestra 
posvećeno rade na razradi njihovih biznis ideja. Obzirom da sam ja profesor na 
navedenom predmetu i dugogodišnji mentor studentima na ovakvim projektima, 
nastojim da svake godine studentima ponudim nešto novo što mogu naučiti kroz 
svoj rad, a što će im naravno koristiti i u budućnosti. 

Bitno je pomenuti da studente ocjenjuju i savjetuju eminentni stručnjaci iz 
različitih oblasti, a naš dugogodišnji rad sa studentima ove godine prepoznala je 
i Fondacija Mozaik, čiji su predstavnici prisustvovali navedenom takmičenju, te 
studentima s najkvalitetnijim biznis idejama ponudili saradnju tokom realizi¬ 
ranja njihovih ideja. Neke od ideja već su u fazi testiranja prototipa, što je do¬ 
datni pokazatelj da studenti, čak i u samom početku studiranja, imaju priliku da 
pored teorijskih stiču i praktična znanja, nadam se da će neki od njih u 
budućnosti zaista i uspjeti u potpunosti realizirati svoje ideje i obogatiti turis¬ 
tički ponudu kako grada Mostara, tako i naše države. 

Od nove akademske godine kreće diplomski studij “Menadžment u kultur¬ 
nom turizmu”. Sto očekujete od ovog studijskog programa? 

Nakon pokretanja dodiplomskog studiija iz oblasti turizma, logičan slijed je 
bio da se radi na aktivnostima koje će dovesti do pokretanja i diplomskog studija 
iz navedene oblasti. Ovaj studij, kao i dodiplomski, rezultat je provedene detal¬ 
jne analize tržišta i uočavanja potrebe upravo za ovakvim zanimanjima u cilju 
pružanja adekvatnog odgovora potrebama tržišta rada. 

Bitno je naglasiti da će se studijski program iz oblasti kulturnog turizma real¬ 
izirati kao studij drugog ciklusa u trajanju od dvije godine (četiri semestra) sa uk¬ 
upnim opterećenjem od 120 ECTS bodova. 

Po završetku ovog diplomskog studija studenti stječu zvanje magistar me- 
nadžmenta u kulturnom turizmu. 

Osim znanja kojeg ćemo ponuditi studentima našeg studija, oba studijska 
programa, sigurna sam, doprinijeti će povećanju svijesti svih građana o važnosti 
turističke djelatnosti za naš grad. Cilj nam je naravno da studentima ponudimo 
perspektivno zanimanje koje će im omogućiti da svoje karijere grade unutar naše 
države, a ne van nje, što je postala nažalost učestala praksa. 

Danijel Koletić, PR stručnjak i vlasnik agencije "APRIORI VVorld" 


DESTINACIJA MORA ŽIVJETI 



Pr stručnjak Danijel Koletić vlasnik je i direktor agencije "Apriori VVorld", agen¬ 
cije koja predstavlja skupinu kreativnih, dinamičnih i inovativnih stručnjaka koji 
stvaraju nove trendove, vrijednosti i percepcije implementirajući svoje ideje u 
područje brendinga, odnosa s javnošću i upravljanja komunikacijskim proce¬ 
sima. O odnosima s javnošću i povezanosti ove struke s turizmom, brendiran- 
jem destinacija i komunikacijskim trendovima u turističkom sektoru govorio je 
za "Lice turizma" 

Koliko je brendiranje države kao turističke destinacije važno za pozitivan 
imidž na međunarodnom tržištu? 

Brend jedne države, odnosno kakvu je ona percepciju stvorila na globalnom 
nivou, ključno je za turistički razvoj, no ne nužno i odlučujuće. Brending čini per¬ 
cepciju, ali ključ svakog procesa čine ljudi. Uvijek postoji manji broj turista ko¬ 
jima nije važan brending međutim na osnovu brendinga stvorit će se ključna 
slika, a time i želja da se posjeti određena destinacija. Brendirane destinacije svi 
žele posjetiti, a to su globalno New York, London, Pariz, Rim, a posljednjih dese¬ 
tak godina Dubai, Singapur ili Peking. Imamo destinacije koje bi svi rado pos¬ 
jetili, ali su ili predaleko ili financijski jako zahtjevne poput Novog Zelanda, Fiji, 
Peru, Japan. Više nego ikada ulažu se sredstva u brending određene destinacije, 
ali je pritom brending države ključan da bi se posjetilo tu određenu destinaciju. 

Kako komentirate slogane turističkih organizacija u regiji: Hrvatska 
(Croatia - Full of Life), Slovenija (I feel sLOVEnia), Bosna i Hercegovina 
(The Heart-shaped Land), Crna Gora (Wild Beuaty), Srbija (The Place to 
Be)... 

Jedan od najtežih poslova je definirati turistički slogan države koji će biti 
unikatan. Crna Gora sa svojom prirodom i prometnom povezanošću koja se još 
uvijek razvija zaista može stajati iza svog slogana, ali možemo se upitati stoji li 
iza tog slogana asocijacija na ljude, hranu i povijesne činjenice, tada pomalo 
nespretno ispada da su svi lijepi i divlji. 

Bosna i Hercegovina teritorijalno je u svom sloganu zaokružila svoj moto. 
Pokušavajući neutralizirati percepciju, ovo je daleko od slogana koji definira lje¬ 
potu, različitost i sve povijesne činjenice koje ova država nosi u sebi. Ovom slo¬ 
ganu nedostaje poveznica upravo s tim motivima. 

Slovenija je uspjela u svom sloganu, kroz igru tipografije i osjećaja namet¬ 
nuti personalizirani pristup koji u principu šalje poruku emocije, države, pripad¬ 
nosti građana Slovenije prema samom sloganu. Dođi i osjeti sve što ti Slovenija 


56 



nudi, budi dio Slovenije - to bi bila njihova poruka koja je dobro ukomponirana 
bojama. 

Hrvatski slogan nakon velikog uspjeha Hrvatske i slike dočeka hrvatskih 
svjetskih doprvaka koje su obišle cijeli svijet dobiva smisao. Također eksterna 
percepcija predsjednice Republike Hrvatske dala je dodatni efekt ovom sloganu. 
Međutim taj slogan turistički možda ima smisao, ali ga ljudi koji žive u Hrvat¬ 
skoj ne osjećaju jer velik broj ljudi odlazi. Ovaj slogan možemo promatrati iz kon¬ 
teksta nadogradnje, ali ga je teško kombinirati, puna hrane, puna vode, puna 
znanja, puna povijesti, zapravo je bezbroj varijacija. 

Turistički slogan Srbije "Place to be” proaktivno utječe svojom porukom i 
jednostavno poziva ljude da budu u Srbiji jer je tamo sve zanimljivo. Prednosti 
ovog slogana su da se može komunicirati kao Budi u Novom Sadu, Budi na Zlati- 
boru... On pruža mnoge mogućnosti, međutim u njemu nedostaje neka emocija. 
Komunikacijski se može iskoristiti, ali više kroz sekundarnu percepciju. Iako mo¬ 
ramo priznati da ima svoju snagu. 

U nekim domaćim turističkim organizacijama manjih gradova i općina 
često se događa komunikacijski jaz. Primjerice prema potencijalnim turis¬ 
tima iz stranih zemalja komuniciraju se informacije poput održavanja sjed¬ 
nica upravnog odbora turističkih zajednica, informacija o izvođenju radova 
komunalne prirode i si. U čemu griješe osobe zadužene za PR u tim organi¬ 
zacijama? 

Nalazimo se u globalnom, nacionalnom i lokalnom, vremenu tehnoloških i 
digitalnih transformacija. Ako niste digitalno educirani ili jednostavno niste 
spremni učiti ili angažirati profesionalce, teško ćete se nositi s digitalnim vreme¬ 
nom koje je u svim segmentima posla vrlo bitno. Nažalost, u našoj regiji pri¬ 
sutna je kultura zapošljavanja na temelju poznanstava i političkih pripadnosti, 
čime se zanemaruju pojedinci s odgovarajućim znanjem i vještinama. Sve to 
značajno utječe na razvoj turističkog i gospodarskog sektora. Manje turističke za- 

jednice i središta za uspjeh trebaju komunikacijsku sinergiju, a to je ponekad 
teško postići jer su sitni lokalni interesi i stranačka pripadnost nekada važniji od 
destinacije ili ljudi. Ove moje riječi ne tiču se svih destinacija, svakako da imamo 
i dobrih primjera. Jednostavno poštivanje struke i učenje je imperativ opstanka. 
Svakako uz to je bitna i kreativnost. Ne trebaju direktori turističkih zajednica 
biti kreativni, za to postoje agencije i stručnjaci koji im u tome mogu pomoći. 

Neke domaće destinacije odlučuju se za marketinško djelovanje koris¬ 
teći usluge influencera. Da li dolazi do nepovjerenja prema blogerima i dru¬ 
gim influencerima zbog ne autentičnog doživljaja destinacije i nametljivog 
oglašavanja? 

Na tržištu imamo sukob generacija. Influenceri imaju svoju ciljnu publiku i 
ona definitivno utječe na određeni brending. Možemo si postaviti pitanje, da li ti 
influenceri imaju utjecaja na financijski stabilnu skupinu ljudi. Svakako da će je¬ 
dan tinejdžer u određenom trenutku odlučiti da želi zimovati, ljetovati ili otići za 
vikend na određenu lokaciju, ali da bi došao do te lokacije moraju se zadovoljiti 
određeni preduvjeti. Potrebno je malo više od videa i lijepih fotografija. Destina¬ 
cija mora živjeti, imati bogat sadržaj, povezanost s niskobudžetnim avio 
prijevoznicima, imati prihvatljiv lokalni prijevoz, različite mobilne aplikacije. Gra¬ 
diti imidž isključivo na influencerima mora biti sadržajno pripremljen. Svaka vi- 
ralna priča u digitalnom prostoru ima svoj smisao. Turističke kampanje pomalo 
su jednoobrazne, sterilne, spore, od odlučivanja do transformacija je dug period. 
Veliku ulogu danas odigravaju specijalne priče sa specijalnim sadržajima koje ok¬ 
upljaju i posebnu ciljnu skupinu. Neosporno je da se broj turista povećava sve 
većom brzinom u konceptu city break, jednodnevnih, dvodnevnih ili dužih vik¬ 
end paketa. Sarajevo i Mostar bilježe sve veći broj gostiju kao i Zagreb. Beograd 
se pozicionira kao regionalni kongresni centar. 

Pojavili su se i slučajevi “ucjena” influencera za “pozitivan” osvrt na 
destinaciju. Koje je vaš stav o tome? 

Ako se oslanjate samo na jedan izvor i samo na jednu digitalnu strategiju 
ona će vas definitivno koštati. Nažalost, najskuplje su ideje i strategije, a oni koji 
odlučuju ponekad nisu spremni dovoljno platiti takvu uslugu. Danas se rađaju 
nove agencije koje vam nude da kupujete lajkove. Sve je veći broj cyber kriminala 
i lažnih profila pa će se u skladu s tim pojaviti i ljudi koji će na različite načine 
iskoristiti internetski prostor kako bi iskoristili za različite metode komunici¬ 
ranja, pa čak i ucjena. Da bi se to spriječilo treba napraviti dobru analitiku osob¬ 
nosti i provjeriti influencere, blogere kao i njihove reference. 

Nažalost, pojave kriznih situacija utječu izravno i na turistički sektor, 
prvenstveno mislim na destinacije suočene s pojavom terorizma, političke 
nestabilnosti, migrantske krize i si. Koliko je krizno komuniciranje 
značajno u tim uvjetima za destinacijski turizam? 

Kada određenu destinaciju zadesi teroristički napad ili neka katastrofa ma¬ 
sovni mediji kreiraju priču i bez obzira na pravu sliku i stanje, ljudi će upiti i 
prenijeti svoju percepciju jednog događaja na cijelu državu. Percepcija i odlazak 
na određenu destinaciju ovisi i o veličini države te teritorijalna pripadnost, npr 
Europskoj Uniji koja također daje određenu sigurnost. U današnjim vremenima 
uz sve moguće sigurnosne mjere ne postoji destinacija koja je potpuno sigurna. 

U slučaju bilo kakve vrste krize rehabilitacija ili povratak te destinacije zahtjeva 
mukotrpan rad gotovo od početka, posebno ako se radi o destinaciji koja je tek 
započela svoje pozicioniranje na turističkoj karti svijeta kao što su države u našoj 
regiji. U Londonu i Parizu su se nažalost dogodili teroristički napadi, ali ljudi i 
dalje odlaze tamo. To je snaga brendinga, tradicije i komunikacije. Destinaciju 
čine i ljudi i njihove emocije, pogotovo na lokacijama u našoj regiji gdje će svaki 
gost osjetiti tu srdačnost, izvornost koju ne može osjetiti u velikim svjetskim des- 
tinacijama. 

Na sveučilištima i visokim školama, pojavili su se studijski programi 
odnosa s javnošću kao odgovor na potrebu tržišta za educiranje PR kad¬ 
rova. Koja je uloga obrazovanja u PR struci? 

Pozitivna stvar na brojnim sveučilištima je to što predaje sve više praktičara. 
Loša stvar je da studijski programi sadržavaju premalo prakse. Odnosi s javnošću 
na neki način predstavljaju zanat koje sadrže različite vještine. Također mislim 
da nedostaje međuregionalne razmjene studenata, stručne prakse, a jedan od iza¬ 
zova je i velik broj digitalne nepismenosti profesora i nedostatak njihovog 
usavršavanja. Kada malo razmislim, ne sjećam se da se u 16 godina održavanja 
PRO PR konferencije pokazao interes nekog profesora za mnovim znanjima i 
povezivanjem sa stručnjacima. Brojna sveučilišta i škole nude programe odnosa s 
javnošću bez dovoljno praktičnog vježbanja. Ako studentska praksa traje 3 tjedna 
bojim se da ne možete prenijeti dovoljno znanja niti da praktikant može steći do¬ 
bar uvid u cijeli rad neke agencije i svih faza određenog projekta zbog čega su 
potrebne strateške promjene na fakultetima. 

I za kraj, vaša poruka mladim ljudima koje zanima PR struka i koji bi 
se željeli baviti istom? 

Uz studijski program pokušajte naći vremena da se digitalno opismenite, vo- 
lontirajte i budite spremni iskoristiti svoje vrijeme da negdje dobijete šansu za 
napredak. Neka volontiranje i stručna praksa budu vaš uvod u vašu konkurent¬ 
nost jer vaša diploma samo je broj na papiru ako niste osjetili agencijski posao ili 
posao u nekom odjelu za PR, pojedine kompanije nekog ozbiljnog događaja ili in¬ 
stitucije. Probudite ambicioznost u sebi, zahtijevajte od sveučilišta više prakse 
koja će vas uspjeti inspirirati i motivirati. Za uspjeh je potrebno vrijeme i 
strpljenje, upornost i odricanje. Neka ulog vašeg vremena u procese nadogradnje 
vašeg znanja ne bude rutina. Budite spremni u kontinuitetu na jednom mjestu 
do 6 mjeseci, jedino tako možete dobiti još povjerenje i naučiti. Nikada ne posus- 
tajte. 

Biografija 

IVAN DODIG 

Ivan Dodig je turizmolog, turistički novinar i književnik. Rođen je 28. prosinca 
1989. godine u Mostaru. Osnovnu školu pohađao je u Bijakovićima, a srednju 
ekonomsku u Čitluku. Diplomirao je turizam u Novom Sadu uz izborni modul 
Menadžment u kulturi. Živi i radi u Hercegovini. 



Bavi se turizmom, medijima i digitalnim komunikacijama. 


Sudionik je i organizator konferencija, seminara, skupova na temu visokog obra¬ 
zovanja, medija i turizma. U ožujku 2019. postaje suradnik na Studiju turizma 
Univerziteta “Džemal Bijedić” iz Mostara kao stručnjak iz prakse. 

Od studentskih dana piše kolumne, osvrte, pjesme, reportaže i putopise koje 
objavljuje u časopisima, godišnjacima i medijskim platformama na internetu. 

U kolovozu 2018. godine sudjelovao je na Akademiji za mlade turističke no¬ 
vinare koja je održana u Izmiru, u organizaciji Svjetske federacije turističkih novi¬ 
nara i pisaca (FIJET). 

Odlukom Zbora turističkih novinara Hrvatskog novinarskog društva i Hrvat¬ 
ske udruge turističkih novinara i pisaca u turizmu (FIJET Hrvatska) nagrađen je 
posebnim priznanjem za osobni doprinos afirmaciji putopisa i turističkog novi¬ 
narstva za 2018. godinu. Također, za blog serijal “Lice turizma”, nagrađen je 
posebnim priznanjem za doprinos popularizaciji i afirmaciji turizma. 

V 

Član je hrvatskog ogranka Svjetske federacije turističkih novinara i pisaca u 
turizmu (FIJET) i ljubuške podružnice Hrvatskog kulturnog društva Napredak. 


61 



Odlukom 

Zbora turističkih novinara Hrvatskog novinarskog društva 
i Hrvatske udruge turističkih novinara i pisaca u turizmu 
FIJET Hrvatska dodjeljuje se: 



UREDNIŠTVU BLOGA 

LICE TURIZMA 

ZA DUGOGODIŠNJI DOPRINOS 
POPULARIZACIJI 11 AFIRMACIJI TURIZMA 
TE PROMICANJU PUTOPISA 


Karin Mimica Tina Čubrilo 

Predsjednica Predsjednica 

Zbora turističkih novinara FIJET Hrvatska 


U Zagrebu, 13 prosinca 2018. 

